Proposta għal REGOLAMENT TAL-PARLAMENT EWROPEW U TAL-KUNSILL li jistabbilixxi l-arranġamenti kummerċjali applikabbli għal ċerti prodotti li jirriżultaw mill-ipproċessar tal-prodotti agrikoli /* COM/2013/0106 final - 2013/0063 (COD) */





WERREJ MEMORANDUM TA’ SPJEGAZZJONI.................................................................................... 4 1........... KUNTEST TAL-PROPOSTA...................................................................................... 4 2........... RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT............................................................................................................. 10 3........... L-ELEMENTI LEGALI TAL-PROPOSTA................................................................. 11 4........... IMPLIKAZZJONI BAĠITARJA................................................................................. 12 5........... TAGĦRIF IEĦOR....................................................................................................... 12 REGOLAMENT TAL-PARLAMENT EWROPEW U TAL-KUNSILL li jistabbilixxi l-arranġamenti kummerċjali applikabbli għal ċerti prodotti li jirriżultaw mill-ipproċessar tal-prodotti agrikoli............................. 13 KAPITOLU I SUĠĠETT, KAMP TA’ APPLIKAZZJONI U DEFINIZZJONIJIET................. 23 KAPITOLU II IMPORTAZZJONIJIET TA' PRODOTTI AGRIKOLI PPROĊESSATI........... 24 TAQSIMA I dispożizzjonijiet ġenerali għall-importazzjonijiet........................................................ 24 Subtaqsima I dazji fuq l-importazzjoni għall-prodotti agrikoli pproċessati...................................... 24 Subtaqsima II L-Importazzjoni Tal-Ovalbumin U L-Lactalbumin.................................................. 26 TAQSIMA II Kummerċ preferenzjali.......................................................................................... 28 Subtaqsima I tnaqqis fid-dazji fuq l-importazzjoni......................................................................... 28 Subtaqsima II kwoti tariffarji....................................................................................................... 30 TAQSIMA III Miżuri ta' salvagwardja........................................................................................ 32 TAQSIMA IV Proċessar attiv.................................................................................................... 33 KAPITOLU III ESPORTAZZJONIJIET................................................................................... 35 TAQSIMA I rifużjonijiet fuq l-esportazzjoni................................................................................ 35 Taqsima II Ċertifikati ta’ rifużjoni................................................................................................. 39 Taqsima III Miżuri oħrajn fir-rigward tal-esportazzjonijiet............................................................. 42 KAPITOLU IV MIŻURI LI JAPPLIKAW KEMM GĦALL-IMPORTAZZJONI KIF UKOLL GĦALL-ESPORTAZZJONI.................................................................................................................... 42 KAPITOLU V DELEGA TAS-SETGĦAT U L-PROĊEDURA TAL-KUMITAT..................... 45 KAPITOLU VI DISPOŻIZZJONIJIET FINALI........................................................................ 47 ANNESS I................................................................................................................................. 48 ANNESS II............................................................................................................................... 57 ANNESS III.............................................................................................................................. 73 ANNESS IV.............................................................................................................................. 75 ANNESS V............................................................................................................................... 77 ANNESS VI.............................................................................................................................. 78 MEMORANDUM TA’ SPJEGAZZJONI 1. KUNTEST TAL-PROPOSTA (1) Ir-raġunijiet u l-objettivi tal-proposta A. L-iskop tar-Regolament (UE) tal-Kunsill u tal-Parlament li hu propost, li jieħu post l-arranġamenti kummerċjali għal Prodotti Agrikoli Pproċessati/prodotti li mhumiex inklużi fl-Anness I, u li attwalment huma stipulati fir-Regolament tal-Kunsill (KE) Nru 1216/2009 tat-30 ta’ Novembru 2009 li jistabbilixxi l-arranġamenti kummerċjali applikabbli għal ċerti prodotti li jirriżultaw mill-ipproċessar ta’ prodotti agrikoli[1], huwa: · li jiġi allinjat mal-obbligu legali li jiġu ddifferenzjati s-setgħat delegati u s-setgħat ta' implimentazzjoni tal-Kummissjoni, introdotti permezz tal-Artikoli 290 u 291 tat-Trattat dwar il-Funzjonament tal-Unjoni Ewropea (TFUE). · li jiġi allinjat mar-Regolament tal-Parlament Ewropew u tal-Kunsill Nru .../… [COM(2010) 799 finali] li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli[2]. Dan ir-Regolament, wara l-allinjament tiegħu mar-rekwiżiti legali tat-Trattat ta’ Lisbona fir-rigward tas-setgħat delegati u setgħat ta’ implimentazzjoni tal-Kummissjoni, jiġi l-Organizzazzjoni Komuni ta’ Swieq Agrikoli unika għall-prodotti agrikoli (Common Market Organisation for agricultural products, sCMO), kif proposta. · li jiġi allinjat mar-Regolament tal-Parlament Ewropew u tal-Kunsill Nru .../… [COM(2011) 626 finali] li jistabbilixxi organizzazzjoni komuni tas-swieq fil-prodotti agrikoli[3]. Dan ir-Regolament, wara li jiġi adattat għall-Politika Agrikola Komuni (CAP) lejn l-2020 u għall-qafas finanzjarju multiannwali (MFF) għall-2014-2020, jiġi l-Organizzazzjoni Komuni ta’ Swieq Agrikoli unika għall-prodotti agrikoli (Common Market Organisation for agricultural products, sCMO), kif proposta. · li jiġi allinjat mar-Regolament tal-Kunsill [COM(2011) 629 finali] li jistabbilixxi miżuri dwar l-iffissar ta’ għajnuniet u rifużjonijiet relatati mal-organizzazzjoni komuni tas-swieq tal-prodotti agrikoli · li jiġu aġġornati l-Annessi tar-Regolament attwali (KE) Nru 1216/2009 u li l-Annessi I u II tar-Regolament ta’ Implimentazzjoni (KE) Nru 578/2010 jiġu integrati fl-att bażiku, filwaqt li jitqies li r-Regolament (UE) Nru …/… [COM(2011) 626 finali] ma jistipulax Anness li jieħu post l-Anness XX tar-Regolament (UE) Nru 1234/2007. · li s-sistema komuni tal-kummerċ tal-ovalbumin u l-lactalbumin, stabbilita fir-Regolament tal-Kunsill (KE) Nru 614/2009 tas-7 ta’ Lulju 2009 dwar is-sistema komuni għall-kummerċ fl-ovalbumin u l-lactalbumin[4], tiġi allinjata mat-Trattat ta’ Lisbona u mad-differenzjazzjoni li jagħmel bejn is-setgħat delegati u s-setgħat ta’ implimentazzjoni. Għal finijiet ta’ razzjonalizzazzjoni, ta’ armonizzazzjoni u ta’ simplifikazzjoni, is-sistema komuni tal-kummerċ tal-ovalbumin u l-lactalbumin ‑ prodotti agrikoli pproċessati li ma humiex inklużi fl-Anness I tat-Trattat u li ma jaqgħux taħt l-organizzazzjoni komuni tas-suq unika għall-prodotti agrikoli – hija proposta li tiġi integrata fis-sistema ta’ kummerċ applikabbli għal ċerti prodotti li jirriżultaw mill-ipproċessar ta’ prodotti agrikoli, stabbilita fir-Regolament (KE) Nru 1216/2009. · li jkun issimplifikat u aġġornat it-test legali attwali li, għalkemm kien ikkodifikat fl-2009, ilu fis-seħħ mill-1993 u qatt ma sarulu xi tibdiliet kbar; biex jittejjeb il-qari u l-fehim tiegħu u tingħata bażi legali aktar ċara u soda għall-implimentazzjoni tar-regoli. Għal finijiet ta’ ċarezza u ta’ simplifikazzjoni, tneħħew il-kunflitti ma’ testi legali oħrajn bħalma hu r-Regolament (KEE) Nru 2913/1992 tat-12 ta’ Ottubru 1992 li jistabbilixxi l-Kodiċi Doganali tal-Komunità[5], ir-Regolament (KEE) Nru 2658/87 tat-23 ta' Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta' Dwana[6] u r-Regolament (KE) Nru 1234/2007 tat-22 ta' Ottubru 2007 li li jistabbilixxi organizzazzjoni komuni ta' swieq agrikoli u dwar dispożizzjonijiet speċifiċi għal ċerti prodotti agrikoli (ir-Regolament dwar l-OKS unika)[7]. · li jinħoloq qafas legali b’saħħtu għall-ġestjoni tad-dazji tal-importazzjoni mnaqqsa u tal-kwoti tal-importazzjoni mnaqqsa kif stipulat fil-Ftehimiet dwar il-Kummerċ Ħieles (FTAs) u għall-ġestjoni tas-sistema tar-rifużjoni tal-esportazzjoni u li t-test jiġi adattat għall-prassijiet attwali fl-FTAs u fir-rifużjonijiet fuq l-esportazzjoni. B. L-allinjament mat-Trattat ta’ Lisbona tal-sCMO jikkonċerna l-punt li ġej: · l-organizzazzjoni komuni ta’ swieq agrikoli u s-sistema ta’ kummerċ għall-prodotti agrikoli pproċessati fihom dispożizzjonijiet simili dwar is-sistema ta’ importazzjoni u ta’ esportazzjoni għall-prodotti agrikoli u għall-prodotti agrikoli pproċessati rispettivament (bħal, ngħidu aħna: dazji fuq l-importazzjoni mnaqqsa, dazji fuq l-importazzjoni addizzjonali; kwoti tal-importazzjoni, rifużjonijiet fuq l-esportazzjoni, liċenzji tal-esportazzjoni/ċertifikati ta’ rifużjoni, eċċ ...). Jikkonferixxu wkoll setgħa ta’ implimentazzjoni lill-Kummissjoni fir-rigward ta’ kompetenzi simili. Għalhekk, għandu jkun hemm parallelliżmu fil-mod kif iż-żewġ Regolamenti jiġu adattati għat-Trattat ta’ Lisbona. C. L-adattament għall-għażliet meħuda għas-sCMO wara l-2013 meta mqabbel mat-testi legali attwali (ir-Regolament (KE) Nru 1234/2007 u r-Regolament (KE) Nru 1216/2009) jikkonċerna dan li ġej: · L-Anness XX tar-Regolament tal-Kunsill (KE) Nru 1234/2007 u l-Anness XVII tar-Regolament Nru …/… COM (2010) 799 finali] jistipula lista ta’ prodotti pproċessati li huma eliġibbli għall-għoti ta' rifużjonijiet fuq l-esportazzjoni fil-każ tal-esportazzjoni ta' ċerti prodotti agrikoli użati għall-manifatturar tagħhom. Ir-Regolament (UE) Nru …/… [COM (2011) 626 finali], fl-Artikolu 133(1)b jipprevedi li jistgħu jingħataw rifużjonijiet fuq l-esportazzjoni fil-każ ta’ ċerti prodotti agrikoli li jkunu se jiġu esportati fl-għamla ta’ prodotti pproċessati skont ir-Regolament (KE) Nru 1216/2009. Għaldaqstant, din il-proposta fl-Anness II tistabbilixxi l-lista ta’ prodotti li mhumiex inklużi fl-Anness I li huma eliġibbli għal rifużjonijiet fuq l-esportazzjoni. D. Sabiex jinżamm l-istatus quo, il-proposta fiha l-Annessi li ġejjin: (1) L-Anness I huwa l-lista ta’ prodotti agrikoli pproċessati u jieħu post l-Anness II tar-Regolament (KE) Nru 1216/2009; (2) L-Anness II huwa l-lista ta’ prodotti li mhumiex inklużi fl-Anness I u jieħu post l-Anness II tar-Regolament (KE) Nru 578/2010 tad-29 ta' Ġunju 2010 dwar l-implimentazzjoni tar-Regolament tal-Kunsill (KE) Nru 1216/2009 f’dak li jirrigwarda s-sistema ta’ rifużjonijiet għall-esportazzjoni ta' ċerti prodotti agrikoli esportati fil-forma ta’ prodotti li mhumiex fl-Anness I tat-Trattat, u l-kriterji biex jiġi ffissat l-ammont ta’ dawn ir-rifużjonijiet[8] u jieħu post ukoll l-Anness XX attwali tar-Regolament (KE) Nru 1234/2007; (3) L-Anness III huwa l-lista ta’ prodotti bażiċi użati fil-manifatturar ta’ prodotti li mhumiex inklużi fl-Anness I u jieħu post l-Anness I tar-Regolament (KE) Nru 578/2010; (4) L-Anness IV huwa l-lista ta’ prodotti agrikoli pproċessati li fir-rigward tagħhom jistgħu jiġu imposti dazji addizzjonali u dan jieħu post l-Anness III tar-Regolament (KE) Nru 1216/2009; (5) L-Anness V huwa l-lista ta’ prodotti agrikoli użati fil-manifattura ta’ prodotti agrikoli pproċessati u jieħu post l-Anness I tar-Regolament (KE) Nru 1216/2009. E. Għaldaqstant huwa f’loku li jitħassru r-Regolamenti (KE) Nru 1216/2009 u (KE) Nru 614/2009. (2) Kuntest ġenerali A. Is-setgħat delegati u dawk ta’ implimentazzjoni L-Artikoli 290 u 291 tat-Trattat dwar il-Funzjonament tal-Unjoni Ewropea (TFUE) jistabbilixxi distinzjoni ċara bejn, minn naħa waħda, is-setgħat delegati lill-Kummissjoni biex tadotta atti mhux leġiżlattivi u, min-naħa l-oħra, is-setgħat mogħtija lill-Kummissjoni biex tadotta atti ta’ implimentazzjoni: · L-Artikolu 290 tat-TFUE jippermetti lil-leġiżlatur jiddelega lill-Kummissjoni s-setgħa li tadotta atti mhux leġiżlattivi ta’ applikazzjoni ġenerali sabiex temenda jew iżżid ċerti elementi mhux essenzjali ta’ att leġiżlattiv. Atti legali adottati mill-Kummissjoni skont dan l-Artikolu, fit-terminoloġija użata fit-Trattat jissejħu “atti delegati” (Artikolu 290(3)). · L-Artikolu 291 tat-TFUE jitlob li l-Istati Membri jadottaw il-miżuri kollha tal-leġiżlazzjoni nazzjonali meħtieġa sabiex jimplimentaw atti tal-Unjoni li jkunu jorbtu legalment. Dawk l-atti jistgħu jikkonferixxu setgħat ta’ implimentazzjoni lill-Kummissjoni fejn ikunu meħtieġa kundizzjonijiet uniformi għall-implimentazzjoni tagħhom. Atti legali adottati mill-Kummissjoni skont dan l-Artikolu, fit-terminoloġija użata fit-Trattat jissejħu “atti ta’ implimentazzjoni” (Artikolu 291(4)). L-allinjament propost mar-rekwiżiti l-ġodda li jirriżultaw mill-Artikoli 290 u 291 tat-TFUE hu bbażat fuq il-kwalifikazzjoni bir-reqqa tas-setgħat eżistenti tal-Kummissjoni skont ir-Regolamenti (KE) Nru 1216/2009 u 614/2009 bħala "delegati" jew "ta’ implimentazzjoni" li saret fl-isfond tal-miżuri ta' implimentazzjoni adottati mill-Kummissjoni abbażi tas-setgħat attwali tagħha. Wara dan l-eżerċizzju, tħejja abbozz ta’ proposta. Dan il-proġett jagħti lil-Leġiżlatur is-setgħa li jiddefinixxi l-punti essenzjali tal-arranġamenti kummerċjali li japplikaw fil-każ ta’ prodotti agrikoli pproċessati/prodotti li mhumiex inklużi fl-Anness I. Il-linji gwida ġenerali għal dawn l-arranġamenti u l-prinċipji ġenerali li huma msejsa fuqhom huma stabbiliti mil-Leġiżlatur. Pereżempju, il-prinċipji ġenerali biex titnaqqas il-parti agrikola tad-dazji fuq l-importazzjoni, biex jiġu mmaniġjati l-kwoti tal-importazzjoni jew biex jingħataw rifużjonijiet fuq l-esportazzjoni huma ffissati mil-Leġiżlatur. Bl-istess mod, il-Leġiżlatur jistabbilixxi l-prinċipju li tiġi stabbilita sistema ta’ ċertifikati ta' rifużjoni, l-elementi ewlenin tar-regoli għall-iffissar tar-rati ta’ rifużjoni fuq l-esportazzjoni u l-iskambju ta’ informazzjoni. Skont l-Artikolu 290 tat-TFUE, il-Leġiżlatur jagħti lill-Kummissjoni s-setgħa li tikkompleta jew li temenda ċerti elementi mhux essenzjali ta’ att leġiżlattiv. Att iddelegat mill-Kummissjoni għalhekk jista' jiddetermina l-elementi addizzjonli meħtieġa għall-funzjonament kif suppost tal-arranġamenti kummerċjali stabbiliti mil-Leġiżlatur. Pereżempju, il-Kummissjoni tadotta atti delegati biex tistipula d-drittijiet (biex jingħataw rifużjonijiet għall-esportazzjoni ta’ prodotti li mhumiex inklużi fl-Anness I) u l-obbligi (li japplikaw għal rifużjonijiet fuq l-esportazzjoni ta' prodotti li mhumiex inklużi fl-Anness I) li jirriżultaw mill-ħruġ ta’ ċertifikat ta’ rifużjoni u, jekk ikun meħtieġ u skont il-qagħda ekonomika, biex tispeċifika l-każijiet meta garanzija ma tkunx meħtieġa għall-ħruġ ta’ ċertifikati. Il-Kummissjoni għandha wkoll tingħata s-setgħa li tadatta l-annessi tar-Regolament propost għal ftehimiet internazzjonali konklużi jew applikati proviżorjament skont l-Artikolu 218 tat-TFUE. Bl-istess mod, il-Leġiżlatur jiddelega lill-Kummissjoni s-setgħa li tadotta regoli xierqa sabiex tiżgura l-implimentazzjoni tal-arranġamenti kummerċjali preferenzjali u tal-impenji internazzjonali tal-Unjoni u biex tevita distorsjonijiet fil-kummerċ. Skont l-Artikolu 291 tat-TFUE, l-Istati Membri huma responsabbli għall-implimentazzjoni tal-iskema stabbilita mil-Leġiżlatur. Madankollu, jeħtieġ li tkun żgurata implimentazzjoni uniformi tal-iskema fl-Istati Membri. Għalhekk, il-Leġiżlatur jagħti lill-Kummissjoni setgħat ta’ implimentazzjoni, skont l-Artikolu 291(2) tat-TFUE fir-rigward ta’ kundizzjonijiet uniformi għall-implimentazzjoni tal-arranġamenti kummerċjali u qafas ġenerali ta' miżuri u proċeduri li jimplimentawhom l-Istati Membri. Dawn is-setgħat għandhom jiġu eżerċitati skont ir-Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni[9]. Il-proċedura ta’ eżami għandha tintuża għall-adozzjoni tal-atti li jimplimentaw ir-Regolament minħabba li dawk l-atti għandhom rabta mal-PAK kif imsemmi fil-punt (ii) tal-Artikolu 2(2)(b) tar-Regolament (UE) Nru 182/2011. Sabiex ikunu żgurati l-effiċjenza u l-funzjonament bla xkiel tal-arranġamenti kummerċjali, fuq il-Kummissjoni għandhom jiġu konferiti wkoll is-setgħat biex twettaq ċerti ħidmiet amministrattivi jew dawk marbuta mal-immaniġjar biex: tiffissa l-prezzijiet rappreżentattivi u l-volumi indikattivi għall-finijiet ta’ dazju fuq l-importazzjoni u tiffissa l-livell ta' dazju fuq l-importazzjoni addizzjonali; tillimita, tiċħad jew tissospendi l-ħruġ ta’ liċenzji tal-importazzjoni tal-ovalbumin u l-lactalbumin, u tiżgura li l-kwantitajiet disponibbli għall-kwota tariffarja ma jinqabżux u li l-kwantitajiet mhux użati mill-kwota tariffarja jiġu riallokati; timmaniġja l-proċess biex tiggarantixxi li l-kwantitajiet disponibbli fl-iskema ta’ pproċessar attiv mingħajr eżami minn qabel tal-kundizzjonijiet ekonomiċi ma jinqabżux u l-miżuri tekniċi tal-aġġustament tas-sistema taċ-ċertifikat ta’ rifużjoni biex iżommu n-nefqa fil-limiti tal-baġit disponibbli B. Is-setgħat tal-Kunsill skont l-Artikolu 43(3) tat-TFUE L-Artikolu 43(3) tat-TFUE jistipula li "il-Kunsill, fuq proposta tal-Kummissjoni, għandu jadotta l-miżuri dwar l-iffissar tal-prezzijiet, l-imposti, l-għajnuna u l-limitazzjonijiet kwantitattivi." Din id-dispożizzjoni hija eċċezzjoni mill-Artikolu 43(2) tat-TFUE li jeħtieġ li tintuża l-proċedura leġiżlattiva ordinarja sabiex "jiġu stabbiliti l-organizzazzjoni komuni tas-swieq agrikoli kif ukoll id-dispożizzjonijiet l-oħra meħtieġa għall-kisba tal-objettivi tal-politika agrikola komuni”. Tikkostitwixxi wkoll eċċezzjoni mill-Artikolu 207(2) tat-TFUE li jitlob ukoll li l-proċedura leġiżlattiva ordinarja tintuża biex "jadottaw il-miżuri li jiddefinixxu l-qafas għall-implementazzjoni tal-politika kummerċjali komuni”. Bħala eċċezzjoni, l-Artikolu 43(3) tat-TFUE, għaldaqstant, jeħtieġ li jiġi interpretat b’mod ristrett sabiex ikun żgurat li l-Leġiżlatur ikun jista’ jeżerċita l-prerogattivi leġiżlattivi tiegħu skont l-Artikolu 43(2) u l-Artikolu 207(2) tat-TFUE. Dan jinkludi li l-Leġiżlatur jirregola l-elementi fundamentali tal-politika agrikola komuni u tal-politika kummerċjali komuni u li jieħu d-deċiżjonijiet politiċi li jiffurmaw l-istruttura tagħhom, u jistabbilixxi l-istrumenti u l-effetti tagħhom. F’dan il-kuntest, il-proċedura speċifika stabbilita fl-Artikolu 43(3) tat-TFUE għandha tiġi applikata biss f’każijiet fejn kwistjoni li tissemma f’dik id-dispożizzjoni ma tkunx tifforma parti mid-deċiżjonijiet fundamementali ta’ politika riżervati għal-Leġiżlatur skont l-Artikolu 43(2) u l-Artikolu 207(2) tat-TFUE. Għalhekk, fejn kwistjoni bħal din ikollha rabta intrinsika mas-sustanza politika tad-deċiżjonijiet li jkunu se jittieħdu mil-Leġiżlatur, ma għandux ikun applikat l-Artikolu 43(3) tat-TFUE. Għaldaqstant, il-proposta hija bbażata fuq il-prinċipji li ġejjin: – Il-parametri strutturali u l-elementi fundamentali tal-Politika Agrikola Komuni u l-Politika Kummerċjali Komuni jistgħu jiġu deċiżi biss mil-Leġiżlatur. Pereżempju, l-iskema ta’ rifużjoni ta’ esportazzjoni għal prodotti li mhumiex fl-Anness I, stabbilita mir-Regolament 1216/2009, u l-elementi kollha tagħha (ċertifikati ta' rifużjoni, riżerva tal-esportaturi ż-żgħar) għandha tibqa' fil-livell tal-Leġiżlatur, minħabba li dawn l-elementi huma marbuta intrinsikament mad-definizzjoni tal-kontenut tal-iskema stabbilita mil-Leġiżlatur u mill-konfini ta' dan ir-reġim. – Il-miżuri dwar l-iffissar tal-prezzijiet, l-imposti, l-għajnuna u l-limitazzjonijiet kwantitattivi, kif imsemmi fl-Artikolu 43(3), li ma jaqgħux fil-kamp ta’applikazzjoni tal-Artikolu 43(2) tat-TFUE, jittieħdu mill-Kunsill. Pereżempju, il-prinċipji ġenerali biex jiġu ffissati r-rati ta’ rifużjoni fuq l-esportazzjoni għandha tkun determinata mill-Kunsill skont l-Artikolu 43(3) tat-TFUE. F’dan l-isfond, huwa propost li l-miżuri dwar l-iffissar tar-rati ta' rifużjoni kif imsemmi fl-Artikolu 43(3), li ma jaqgħux fil-kamp ta’applikazzjoni tal-Artikolu 43(2) tat-TFUE, għandhom jiġu deċiżi mill-Kunsill. L-Artikolu 43(3) tat-TFUE jipprovdi bażi awtonoma għall-adozzjoni ta’ atti legali mill-Kunsill. Għall-iffissar tar-rati ta’ rifużjoni, japplika l-Artikolu 43(3) tat-TFUE u f’ġieħ taċ-ċarezza, il-Kummissjoni adottat proposta separata għal Regolament tal-Kunsill dwar l-iffissar ta’ rifużjonijiet li tirreferi espliċitament għal dik id-dispożizzjoni. Il-Kummissjoni ressqet dik il-proposta, li hija bħal dik meħtieġa fil-kuntest tal-adattament tar-Regolament dwar l-OKS unika (KE) Nru 1234/2007 mat-Trattat ta’Lisbona, fiż-żmien dovut lill-Kunsill (COM (2011) 629 finali[10]). C. Il-Politika Agrikola Komuni għal wara l-2013 Il-proposta għal Regolament (UE) tal-Kunsill u tal-Parlament Nru …/… [COM (2011) 626 finali] għandha l-għan li tadatta l-OKS unika għall-Politika Agrikola Komuni għal wara l-2013 u għall-qafas finanzjarju multiannwali 2014-2020. Bħalissa dan hu s-suġġett ta' diskussjonijiet twal fil-livelli tal-Kunsill u tal-Parlament. Ir-Regolament tal-Parlament Ewropew u tal-Kunsill propost hu msejjes fuq analiżi bir-reqqa tal-proposta ta’ OKS ġdida għal wara l-2013 u l-adattamenti neċessarji tal-arranġamenti legali attwali dwar l-arranġamenti kummerċjali għal prodotti agrikoli pproċessati/prodotti li mhumiex inklużi fl-Anness I sabiex jinżamm l-istatus quo. Għaldaqstant, il-lista li tinkludi prodotti li mhumiex inklużi fl-Anness I u li huma eliġibbli għar-rifużjonijiet fuq l-esportazzjoni (l-Anness XX tar-Regolament (KE) Nru 1234/2007, l-Anness XVII ta’ (COM(2010) 799 finali) hija trasferita mill-OKS unika għar-Regolament li jistabbilixxi l-arranġamenti kummerċjali applikabbli għal ċerti prodotti li jirriżultaw mill-ipproċessar ta’ prodotti agrikoli. (3) Konsistenza ma' politiki u objettivi oħrajn tal-Unjoni Il-proposta hija konformi mal-Politika Agrikola Komuni u mal-Politika Kummerċjali Komuni. Il-proposta hija konformi mal-proposta biex ir-Regolament dwar l-OKS unika (KE) mat-Trattat ta’ Lisbona (COM (2010) 799 finali). Il-proposta hija konformi mal-Politika Agrikola Komuni (PAK) għal wara l-2013 u b’mod partikolari mal-proposta biex ir-Regolament dwar l-OKS unika (KE) Nru …/… [COM (2010) 799 finali] jiġi adattat mal-PAK għal wara l-2013 (COM (2011) 626 finali). Għal raġunijiet ta’ koerenza u sabiex tkun evitata lakuna legali, din il-proposta teħtieġ tkun adattata għar-riżultat tad-diskussjonijiet fil-Kunsill u fil-Parlament dwar il-proposti (COM(2010) 799 finali) u (COM(2011) 626 finali). Il-proposta hija wkoll skont il-leġiżlazzjoni doganali tal-Unjoni u b'mod partikolari mar-Regolament tal-Kunsill (KEE) Nru 2913/92 tat-12 ta' Ottubru 1992 li jistabbilixxi Kodiċi Doganali Komuni u mar-Regolament tal-Kunsill (KEE) Nru 2658/87 tat-23 ta’ Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta' Dwana. L-aħħar żewġ regolamenti ser ikunu wkoll allinjati mat-Trattat ta’ Lisbona. Għalhekk, ladarba jiġi adottat it-test finali tagħhom, din il-proposta kapaċi tkun trid tiġi aġġustata skont il-bżonn. 2. RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT (1) Konsultazzjoni mal-partijiet interessati L-Istati Membri ġew infurmati u involuti permezz ta’ komunikazzjoni ma’ grupp ta' esperti. (2) Ġbir u użu ta’ għarfien espert Ma kien hemm l-ebda ħtieġa ta’ konsultazzjoni mal-partijiet interessati jew ta’ għarfien espert estern minħabba li l-proposta għall-allinjament tar-Regolament Nru 1216/2009 mat-Trattat ta’ Lisbona hija kwistjoni interistituzzjonali ta’ rilevanza għar-Regolamenti kollha tal-Kunsill. L-istess japplika għall-adattament tiegħu mal-PAK ta’ wara l-2013 u mal-MFF il-ġdid 2014-2020 li huwa konsegwenza purament teknika tal-adozzjoni tar-Regolament ġdid dwar l-OKS unika (KE) Nru …/… [COM (2011) 626 finali]. (3) Valutazzjoni tal-impatt Ma hemmx bżonn ta’ valutazzjoni tal-impatt minħabba li l-proposta sabiex ir-Regolament Nru 1216/2009 jiġi allinjat mat-Trattat ta’ Lisbona hija kwistjoni interistituzzjonali ta' rilevanza għar-Regolamenti kollha tal-Kunsill u l-allinjament għal Regolament ġdid dwar l-OKS unika huwa konsegwenza tal-PAK il-ġdida għal wara l-2013 u l-MFF il-ġdid 2014-2020. 3. L-ELEMENTI LEGALI TAL-PROPOSTA (4) Taqsira tal-azzjoni proposta 1. Jiġu identifikati fir-Regolament (KE) Nru 1216/2009 s-setgħat delegati u ta’ implimentazzjoni tal-Kummissjoni u tiġi stabbilita l-proċedura korrispondenti għall-adozzjoni ta’ dawn l-atti u dan b'mod parallel mal-allinjament tas-sCMO (COM(2010) 799 finali) mat-Trattat ta’ Lisbona. 2. Ir-Regolament (KE) Nru 1216/2009 jiġi adattat għar-Regolament il-ġdid dwar l-OKS unika [COM (2011) 626 finali] fil-kuntest tal-PAK għal wara l-2013 u l-MFF il-ġdid 2014-2020. 3. Is-sistema komuni tal-kummerċ tal-ovalbumin u l-lactalbumin (ir-Regolament (KE) Nru 614/2009) tiġi integrata fis-sistema tal-kummerċ ta’ prodotti agrikoli pproċessati (ir-Regolament (KE) Nru 1216/2009). (5) Bażi legali L-Artikoli 43(2) u l-Artikolu 207(2) tat-Trattat dwar il-Funzjonament tal-Unjoni Ewropea, (6) Il-prinċipju tas-sussidjarjetà Il-politika kummerċjali hija kompetenza esklużiva tal-Unjoni – għalhekk hija biss l-Unjoni, u mhux l-Istati Membri individwali, li tista’ tilleġiżla dwar kwistjonijiet kummerċjali. Il-kompetenza għall-politika agrikola tinqasam bejn l-UE u l-Istati Membri. Dan ifisser li sakemm l-Unjoni ma tkunx illeġiżlat f’xi settur, l-Istati Membri jżommu l-kompetenza tagħhom. Din il-proposta hija limitata għall-adattament tar-Regolamenti (KE) Nru 1216/2009 u (KE) Nru 614/2009 għar-rekwiżiti l-ġodda introdotti mit-Trattat ta’ Lisbona fuq naħa, u għall-Politika Agrikola Komuni l-ġdida għal wara l-2013 min-naħa l-oħra, u għaldaqstant l-approċċ eżistenti tal-Unjoni mhuwiex affettwat. (7) Il-prinċipju tal-proporzjonalità Il-proposta hija konformi mal-prinċipju tal-proporzjonalità li jitlob li kull deċiżjoni u kull miżura tkun waħda bbażata fuq valutazzjoni ġusta u fuq interessi bbilanċjati, kif ukoll fuq għażla raġonevoli ta' mezzi. (8) Għażla tal-istrumenti L-istrument propost: Regolament tal-Parlament Ewropew u tal-Kunsill. Mezzi oħra ma jkunux adegwati għar-raġuni li ġejja: l-applikazzjoni diretta hija dovuta għan-natura tal-PAK u tal-Politika Kummerċjali Komuni u r-rekwiżiti marbuta mal-immaniġjar tagħhom u hija karatteristika indispensabbli tal-leġiżlazzjoni tal-PAK u ta’ dik Kummerċjali. 4. IMPLIKAZZJONI BAĠITARJA Din il-miżura ma tinvolvi l-ebda nefqa addizzjonali tal-Unjoni. 5. TAGĦRIF IEĦOR Il-proposta se ttejjeb il-fehim u l-aċċessibbiltà tat-test legali li jistabbilixxi l-arranġamenti kummerċjali applikabbli għal ċerti prodotti li jirriżultaw mill-ipproċessar ta’ prodotti agrikoli. Se tikkonsolida l-bażi legali għar-Regolamenti tagħha ta’ implimentazzjoni u se tallinja t-test mad-dispożizzjonijiet eżistenti tal-Kummissjoni, pereżempju billi żżid dispożizzjoni li tippermetti li jinfetħu l-kwoti tal-importazzjoni u l-mod kif jiġu mmaniġjati. Barra minn hekk se tneħħi l-inkonsistenzi fit-test legali attwali bħalma hemm fl-Artikolu 14 tar-Regolament tal-Kunsill (KE) Nru 1216/2009, li jirreferi għar-Regolament ta' Implimentazzjoni tal-Kummissjoni (KE) Nru 1460/96[11], u dan meta r-Regolament ta' Implimentazzjoni (KE) Nru 1460/96 għandu bħala l-bażi legali tiegħu ir-Regolament tal-Kunsill (KE) Nru 1216/2009. 2013/0063 (COD) Proposta għal REGOLAMENT TAL-PARLAMENT EWROPEW U TAL-KUNSILL li jistabbilixxi l-arranġamenti kummerċjali applikabbli għal ċerti prodotti li jirriżultaw mill-ipproċessar tal-prodotti agrikoli IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 43(2) u l-Artikolu 207(2) tiegħu, Wara li kkunsidraw il-proposta tal-Kummissjoni Ewropea, Wara li l-abbozz tal-att leġiżlattiv intbagħat lill-Parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[12], Filwaqt li jaġixxu skont il-proċedura leġiżlattiva ordinarja[13], Billi: (1) Ir-Regolament tal-Kunsill (KE) Nru 1216/2009 tat-30 ta’ Novembru 2009 li jistabbilixxi l-arranġamenti kummerċjali applikabbli għal ċerti prodotti li jirriżultaw mill-ipproċessar tal-prodotti agrikoli[14], u r-Regolament tal-Kunsill (KE) Nru 614/2009 tas-7 ta’ Lulju 2009 dwar is-sistema komuni għall-kummerċ fl-ovalbumin u l-lactalbumin[15], jeħtieġ li jiġu adattati bħala konsegwenza tad-dħul fis-seħħ tat-Trattat ta’ Lisbona, b'mod partikolari fir-rigward tad-distinzjoni li t-Trattat jintroduċi bejn is-setgħat għall-Kummissjoni biex tadotta atti delegati u s-setgħat biex tadotta atti ta’ implimentazzjoni. Huma meħtieġa adattamenti ulterjuri f’ġieħ ċarezza u trasparenza aħjar tat-testi eżistenti. (2) Sa issa l-istrument ewlieni tal-politika agrikola komuni previst fit-Trattat kien ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (ir-Regolament dwar l-OKS unika)[16]. (3) Fil-qafas tar-riforma tal-politika agrikola komuni, b'effett mill-1 ta' Jannar 2014, ir-Regolament (UE) Nru 1234/2007 jeħodlu postu r-Regolament (UE) Nru .../... tal-Parlament Ewropew u tal-Kunsill [COM (2011) 626 finali][17]. Ir-Regolamenti (KE) Nru 1216/2009 u (KE) Nru 614/2009 għandhom jiġu adattati b’mod li jieħdu kont ta’ dak ir-Regolament sabiex tinżamm il-koerenza tal-arranġamenti kummerċjali ma’ pajjiżi terzi għall-prodotti agrikoli, fuq naħa waħda, u għall-prodotti li jirriżultaw mill-ipproċessar ta' prodotti agrikoli fuq in-naħa l-oħra. (4) Ċerti prodotti agrikoli jintużaw biex ikunu manifatturati kemm il-prodotti agrikoli pproċessati u kemm il-prodotti li mhumiex elenkati fl-Anness I tat-Trattat. Huwa meħtieġ li jittieħdu miżuri kemm fil-politika agrikola komuni u kemm fil-politika kummerċjali komuni sabiex iqisu l-impatt li l-kummerċ f'dawn il-prodotti u l-oġġetti ikollu biex jintlaħqu l-objettivi tal-Artikolu 39 tat-Trattat kif ukoll l-effetti li l-miżuri adottati biex jimplimentaw l-Artikolu 43 tat-Trattat ikollhom fuq il-pożizzjoni ekonomika ta’ dawk il-prodotti u dawk l-oġġetti, u dan minħabba d-differenzi bejn l-ispejjeż b’rabta mal-akkwist tal-prodotti agrikoli fl-Unjoni u fis-suq dinji. (5) Fl-Unjoni ssir distinzjoni bejn il-prodotti agrikoli elenkati fl-Anness I tat-Trattat u l-prodotti agrikoli pproċessati li mhumiex elenkati f'dan l-Anness sabiex jittieħed kont tas-sitwazzjonijiet differenti tal-agrikoltura u tal-industrija tal-ikel fl-Unjoni. L-istess distinzjoni kapaċi ma tokkorrix f’ċerti pajjiżi terzi li l-Unjoni tikkonkludi ftehimiet magħhom. Għalhekk, għandhom jiġu estiżi r-regoli ġenerali li japplikaw għall-prodotti agrikoli pproċessati mhux elenkati fl-Anness I tat-Trattat għal ċerti prodotti agrikoli mniżżla f'dan l-Anness meta ftehim internazzjonali jipprevedi l-assimilazzjoni ta' dawn iż-żewġ tipi ta' prodotti. (6) Sabiex wieħed jilqa’ kontra l-effetti negattivi li l-importazzjoni ta' ċerti prodotti agrikoli pproċessati jista' jkollha fis-suq tal-Unjoni u fuq l-effiċjenza tal-politika agrikola komuni, inkella biex jaħseb f’miżuri biex ipatti għalihom, għandu jkun possibbli li l-importazzjoni ta' prodotti bħal dawn tiġi suġġetta għal ħlas ta' dazju addizzjonali, kemm-il darba jiġu ssodisfati ċerti kundizzjonijiet. (7) L-ovalbumin u l-lactalbumin huma prodotti agrikoli pproċessati li ma humiex inklużi fl-Anness I tat-Trattat. Għal raġunijiet ta’ armonizzazzjoni u simplifikazzjoni, is-sistema komuni tal-kummerċ tal-ovalbumin u tal-lactalbumin stabbilita fir-Regolament (KE) Nru 614/2009 għandha tiġi integrata fl-arranġamenti kummerċjali applikabbli għal ċerti oġġetti li jirriżultaw mill-ipproċessar ta’ prodotti agrikoli. Fid-dawl tal-fatt li fil-biċċa l-kbira l-bajd jista' jiġi sostitwit bl-ovalbumin u, sa ċertu punt, bil-lactalbumin, l-arranġamenti għall-kummerċ tal-ovalbumin u tal-lactalbumin għandhom ikunu fl-istess linja ta’ dawk stabbiliti għall-bajd. (8) Huwa meħtieġ li jiġu stabbiliti r-regoli ewlenin li jirregolaw l-arranġamenti kummerċjali li japplikaw fil-każ tal-prodotti agrikoli pproċessati u l-prodotti li mhumiex inklużi fl-Anness I li jirriżultaw mill-ipproċessar ta’ prodotti agrikoli. Jeħtieġ ukoll li jiġi previst l-iffissar ta’ dazji mnaqqsa fuq l-importazzjoni u l-kwoti tariffarji u l-għoti ta’ rifużjonijiet fuq l-esportazzjoni skont dawn ir-regoli ewlenin. Dawn ir-regoli u dispożizzjonijiet għandhom jieħdu kont tar-restrizzjonijiet fuq id-dazji fuq l-importazzjoni u fuq is-sussidji fuq l-esportazzjoni li jirriżultaw mill-impenji li l-Unjoni tkun intrabtet bihom fil-Ftehim tad-WTO u fil-ftehimiet bilaterali. (9) Minħabba r-rabtiet mill-qrib bejn is-suq tal-ovalbumin u tal-lactalbumin u s-suq tal-bajd, għandha ssir xi ħaġa possibbli li wieħed jintalab juri l-liċenzja tal-importazzjoni għall-importazzjoni tal-ovalbumin u tal-lactalbumin u li jiġu sospiżi l-arranġamenti ta' pproċessar attiv tal-ovalbumin u l-lactalbumin fejn is-suq tal-Unjoni għal dawn il-prodotti jew fejn is-suq tal-bajd ikun imfixkel, jew ikun hemm il-probabbiltà li se jiġi mfixkel, minn arranġamenti ta’ pproċessar attiv tal-ovalbumin u l-lactalbumin. Għandha ssir xi ħaġa possibbli li l-ħruġ tal-liċenzji għall-ovalbumin u tal-lactalbumin u r-rilaxx għaċ-ċirkolazzjoni ħielsa ta' tali prodotti koperti minn liċenzja suġġett għal rekwiżiti marbuta mal-oriġini u l-provenjenza tal-prodott. (10) Sabiex jitqiesu l-evoluzzjoni tal-kummerċ u l-iżviluppi fis-suq u l-ħtiġijiet tas-swieq tal-ovalbumin u l-lactalbumin jew fis-suq għall-bajd u r-riżultati tal-monitoraġġ tal-importazzjonijiet tal-ovalbumin u l-lactalbumin, għandha tiġi delegata lill-Kummissjoni s-setgħa li tadotta atti skont l-Artikolu 290 tat-Trattat biex tagħmel l-importazzjoni tal-ovalbumin u l-lactalbumin biex tirrilaxxahom f’ċirkolazzjoni ħielsa suġġetta għall-preżentazzjoni ta' liċenzja tal-importazzjoni, tiddefinixxi d-drittijiet u l-obbligi derivati minn dik il-liċenzja tal-importazzjoni u l-effetti legali tagħha, tistabbilixxi l-livell ta’ tolleranza fir-rigward tal-ħarsien tal-obbligu għall-importazzjoni, tistabbilixxi r-regoli dwar l-indikazzjoni tal-oriġini u l-provenjenza fejn din tkun obbligatorja, u tipprevedi l-ħruġ ta' liċenzji tal-importazzjoni u r-rilaxx għal ċirkolazzjoni ħielsa jkunu suġġetti għall-preżentazzjoni ta’ dokument maħruġ minn pajjiż terz jew minn entità li tiċċertifika, fost l-oħrajn, l-oriġini, l-awtentiċità u l-karatteristiċi tal-kwalità tal-prodotti, tistabbilixxi r-regoli dwar it-trasferiment tal-liċenzji tal-importazzjoni, tistabbilixxi r-regoli meħtieġa għall-affidabbiltà u l-effiċjenza tas-sistema tal-liċenzji tal-importazzjoni u tistipula għajnuna amministrattiva speċifika bejn l-Istati Membri fejn meħtieġa sabiex jipprevjenu jew jittrattaw każijiet ta’ frodi u irregolaritajiet, tiddetermina l-każijiet fejn il-preżentazzjoni ta’ liċenzja tal-importazzjoni mhijiex meħtieġa u l-każijiet fejn l-għoti tal-garanzija ma tkunx meħtieġa u tistabbilixxi regoli relatati mal-applikazzjoni ta' dispożizzjonijiet orizzontali dwar il-liċenzji tal-importazzjoni għal prodotti agrikoli u mal-applikazzjoni ta’ regoli orizzontali dwar il-garanziji marbuta mal-liċenzji tal-importazzjoni tal-ovalbumin u l-lactalbumin. (11) Ċerti prodotti agrikoli pproċessati li mhumiex elenkati fl-Anness I tat-Trattat jinkisbu billi jintużaw prodotti agrikoli suġġetti għall-politika agrikola komuni. Id-dazji applikati għall-importazzjonijiet ta’ dawn il-prodotti agrikoli pproċessati għandhom ipattu għad-differenza bejn il-prezzijiet tas-suq dinji u l-prezzijiet fis-suq tal-Unjoni għall-prodotti agrikoli użati fil-produzzjoni tagħhom filwaqt li jiżguraw il-kompetittività tal-industrija tal-ipproċessar ikkonċernata. (12) Taħt ċerti ftehimiet preferenzjali, it-tnaqqis fid-dazji fuq l-importazzjoni għal prodotti agrikoli pproċessati, li jista’ jwassal għat-tneħħija gradwali tagħhom, jiġi awtorizzat għall-komponenti agrikoli tad-dazji fuq l-importazzjoni fil-qafas tal-politika kummerċjali tal-Unjoni. Dak it-tnaqqis għandu jkun stabbilit b’referenza għall-komponenti agrikoli li japplikaw għall-kummerċ mhux preferenzjali. (13) Il-komponent agrikolu tad-dazju fuq l-importazzjoni għandu jpatti għad-differenza bejn il-prezzijiet għall-prodotti agrikoli użati fil-produzzjoni tal-prodotti agrikoli pproċessati inkwistjoni fis-suq dinji u fis-suq tal-Unjoni. Għaldaqstant jeħtieġ li tinżamm konnessjoni mill-qrib bejn il-kalkolu tal-komponent agrikolu tad-dazju fuq l-importazzjoni applikabbli għall-prodotti agrikoli pproċessati u dak applikabbli għal prodotti agrikoli impurtati fl-istat mhux mibdul. (14) Sabiex jiġu implimentati l-ftehimiet internazzjonali li jipprevedu t-tnaqqis jew eliminazzjoni gradwali tad-dazji fuq l-importazzjoni fuq il-prodotti agrikoli pproċessati abbażi ta’ prodotti agrikoli speċifiċi użati jew meqjusa li kienu ġew użati fil-manifattura tal-prodotti agrikoli pproċessati, għandha tiġi delegata lill-Kummissjoni s-setgħa li tadotta atti skont l-Artikolu 290 tat-Trattat biex tistabbilixxi lista tal-prodotti agrikoli speċifiċi li jitqies li jkunu ntużaw, biex tistabbilixxi l-kwantitajiet ekwivalenti u r-regoli għall-konverżjoni ta' kwantitajiet ta' prodotti agrikoli oħrajn apparti minn dawk meqjusa li kienu ntużaw fi kwantitajiet ekwivalenti għal dawk il-prodotti agrikoli speċifiċi, biex tistipula l-elementi meħtieġa għall-metodi tal-kalkolu tal-komponent agrikolu mnaqqas u d-dazji addizzjonali mnaqqsa u biex tistabbilixxi l-metodi ta’ dan il-kalkolu, biex tiffissa r-rekwiżiti adegwati tad-dokumentazzjoni u biex tistipula l-ammonti negliġibbli li fil-każ tagħom il-komponenti agrikoli mnaqqsa u d-dazji addizzjonali fuq iz-zokkor u dqiq jiġu stabbiliti bħala żero. (15) Jistgħu jingħataw konċessjonijiet tariffarji fuq l-importazzjoni għal kwantitajiet mingħajr limitu tal-prodotti kkonċernati jew għal kwantitajiet limitati li jaqgħu taħt il-kwota tariffarja. Fejn, skont ċerti ftehimiet preferenzjali, il-konċessjonijiet tariffarji jingħataw skont il-kwoti tariffarji, il-kwoti għandhom jinfetħu u jiġu mmaniġjati mill-Kummissjoni. Għal raġunijiet prattiċi, huwa importanti li l-immaniġġjar tal-parti mhux agrikola tad-dazji fuq l-importazzjoni ta’ dawk il-prodotti li jkunu intlaħaq qbil dwar il-preferenzi tariffarji fir-rigward tagħhom, ikun suġġett għall-istess regoli li jkunu applikati għall-immaniġjar tal-komponent agrikolu. (16) Minħabba r-rabtiet mill-qrib bejn is-suq tal-ovalbumina u l-laktalbumina u s-suq tal-bajd, il-kwoti tariffarji għall-ovalbumin u l-lactalbumin għandhom jinfetħu u jiġu mmaniġjati bl-istess mod bħal dawk għall-bajd skont ir-Regolament (UE) Nru …/… [COM (2011) 626 finali]. Fejn meħtieġ, il-metodu tal-immaniġjar għandu jqis il-ħtiġijiet ta’ provvista tas-suq tal-Unjoni u l-ħtieġa li jinżamm il-bilanċ tiegħu u għandu jkun ibbażat fuq metodi użati fl-imgħoddi, filwaqt li jitqiesu d-drittijiet li jirriżultaw mill-Ftehimiet tad-WTO. (17) Sabiex jiġi żgurat aċċess ekwu għal operaturi tas-suq u l-istess tip ta’ trattament lill-operaturi, għandu jittieħed kont tar-rekwiżiti tal-provvista tas-suq tal-Unjoni, u biex jiġi ppriservat il-bilanċ ta' dak is-suq; għandha tiġi delegata lill-Kummissjoni s-setgħa li tadotta atti skont l-Artikolu 290 tat-Trattat biex tistabbilixxi l-kundizzjonijiet li jridu jiġu ssodisfati sabiex tkun tista’ titressaq applikazzjoni skont il-kwota tariffarja u d-dispożizzjonijiet dwar it-trasferiment tad-drittijiet skont il-kwota tariffarja, tipprevedi l-parteċipazzjoni fi kwota tariffarja li tkun suġġetta għall-preżentazzjoni ta' liċenzja tal-importazzjoni u għall-preżentazzjoni ta’ garanzija, u tistipula dispożizzjonijiet dwar evidenza dokumentarja, rekwiżiti jew restrizzjonijiet applikabbli għall-kwoti tariffarji. (18) Huwa possibbli li d-domanda tal-industriji tal-ipproċessar għal materja prima agrikola ma tkunx tista’ tiġi koperta kompletament minn materja prima mill-Unjoni minħabba kundizzjonijiet marbuta mal-kompetittività. Ir-Regolament tal-Kunsill (KEE) Nru 2913/92 tat-12 ta' Ottubru 1992 li jistabbilixxi l-Kodiċi Doganali tal-Komunità[18] idaħħal tali prodotti taħt l-arranġamenti tal-ipproċessar attiv dejjem jekk ikunu jissodisfaw il-kundizzjonijiet ekonomiċi definiti bir-Regolament tal-Kummissjoni (KEE) Nru 2454/93 tat-2 ta' Lulju 1993 li jiffissa d-dispożizzjonijiet għall-implementazzjoni tar-Regolament tal-Kunsill (KEE) Nru 2913/92 li jistabbilixxi il-Kodiċi Doganali Komunitarju[19]. Taħt ċirkostanzi ddefiniti b'mod ċar, il-kundizzjonijiet ekonomiċi għandhom jitqiesu li jkunu ġew issodisfatti għad-dħul ta’ ċerti kwantitajiet ta’ prodotti agrikoli taħt l-arranġamenti tal-ipproċessar attiv. Dawk il-kwantitajiet għandhom ikunu ddeterminati abbażi ta' bilanċ ta' provvista. Aċċess ġust għall-kwantitajiet disponibbli, trattament ugwali tal-operaturi u ċarezza għandhom ikunu żgurati permezz ta' sistema ta' ċertifikati tal-ipproċessar attiv maħruġa mill-Istati Membri. (19) Sabiex ikun żgurat l-użu prudenti u l-ġestjoni effiċjenti tal-arranġamenti tal-ipproċessar attiv, meta titqies is-sitwazzjoni fis-suq tal-Unjoni għall-prodotti kkonċernati u meta jitqiesu l-ħtiġijiet u l-prassi tal-industriji tal-ipproċessar, għandha tiġi delegata lill-Kummissjoni s-setgħa li tadotta atti skont l-Artikolu 290 tat-Trattat biex tistabbilixxi lista tal-prodotti agrikoli speċifiċi li jkunu jistgħu jinħarġu ċertifikati tal-ipproċessar attiv għalihom, biex tistabbilixxi l-kundizzjonijiet u r-rekwiżiti tal-eliġibbiltà li l-operaturi jridu jissodisfaw sabiex iressqu applikazzjoni għal ċertifikat tal-ipproċessar attiv, id-drittijiet derivati miċ-ċertifikati tal-ipproċessar attiv u l-effetti legali tiegħu, id-dispożizzjonijiet marbutin mat-trasferiment ta' dawk id-drittijiet bejn l-operaturi u d-dispożizzjonijiet dwar evidenza dokumentata u biex tistabbilixxi r-regoli meħtieġa għall-affidabbiltà u l-effiċjenza tas-sistema ta’ ċertifikat tal-ipproċessar attiv. (20) Għandhom isiru arranġamenti għal għoti tar-rifużjonijiet fuq l-esportazzjoni, fil-limitu stabbilit mill-impenji li l-Unjoni ntrabtet bihom fid-WTO, fil-każ ta’ ċerti prodotti agrikoli użati fil-manifatturar ta' prodotti li mhumiex elenkati fl-Anness I tat-Trattat sabiex il-produtturi ta' dawk il-prodotti ma jiġux penalizzati għall-prezzijiet li huma obbligati jakkwistaw il-provvisti tagħhom bihom b’riżultat tal-istrateġija agrikola komuni. Dawn ir-rifużjonijiet għandhom ikopru biss id-differenza bejn il-prezz ta’ prodott agrikolu fis-suq tal-Unjoni u fis-suq dinji. Dawn l-arranġamenti għandhom għalhekk jiġu stabbiliti bħala parti mill-arranġamenti kummerċjali għal ċerti prodotti li jirriżultaw mill-ipproċessar ta’ prodotti agrikoli. (21) Il-lista ta’ prodotti li mhumiex inklużi fl-Anness I u li jikkwalifikaw għal rifużjoni għandha tkun stabbilita billi jitqies l-impatt tad-differenza bejn il-prezzijiet tal-prodotti agrikoli użati fil-produzzjoni tagħhom fis-suq tal-Unjoni u fis-suq dinji u l-ħtieġa biex titpatta d-differenza kollha kemm hi jew parti minnha sabiex tkun faċilitata l-esportazzjoni tal-prodotti agrikoli użati fi prodotti li mhumiex inklużi fl-Anness I ikkonċernat. (22) Huwa neċessarju li jiġi żgurat li ma tingħata l-ebda rifużjoni fuq esportazzjoni għal dawk il-prodotti impurtati li mhumiex inklużi fl-Anness I li jiġu rilaxxati għal ċirkolazzjoni ħielsa u li jerġgħu jiġu esportati, li jiġu esportati wara li jiġu pproċessati jew meta jiġu inkorporati fi prodotti oħrajn li mhumiex inklużi fl-Anness I. Fir-rigward taċ-ċereali, ross, ħalib u prodotti tal-ħalib jew bajd impurtati u rilaxxati għal ċirkolazzjoni ħielsa, irid jiġi żgurat li ma tingħata l-ebda rifużjoni meta dawn il-prodotti jiġi esportati wara l-ipproċessar jew inkorporat fi prodotti li mhumiex inklużi fl-Anness I. (23) Ir-rati tar-rifużjoni fuq l-esportazzjoni għall-prodotti agrikoli esportati fl-għamla ta’ oġġetti li mhumiex inklużi fl-Anness I għandhom jiġu ffissati skont l-istess regoli u modalitajiet u skont l-istess proċedura bħal dik tar-rati tar-rifużjoni fuq l-esportazzjoni għall-prodotti agrikoli esportati fl-istat mhux mibdul skont ir-Regolament (UE) Nru …/… [COM(2011) 626 finali] u r-Regolament (KE) Nru .../... tal-Parlament Ewropew u tal-Kunsill [COM(2011) 629 finali]. (24) Minħabba r-relazzjoni mill-qrib bejn il-prodotti li mhumiex inklużi fl-Anness I u l-prodotti agrikoli li jintużaw fil-manifatturar ta' dawk il-prodotti li mhumiex inklużi fl-Anness I, fuq naħa waħda, u d-differenzi bejn dawk l-oġġetti u prodotti min-naħa l-oħra, huwa meħtieġ li fil-każ ta’ prodotti li mhumiex inklużi fl-Anness I tiġi prevista l-applikazzjoni tar-regoli orizzontali u tal-kundizzjonijiet marbuta mar-rifużjonijiet fuq l-esportazzjoni u mal-liċenzji tal-esportazzjoni, stabbiliti fir-Regolament (UE) Nru …/… [COM(2011) 626 finali] u adottati skontu. Huwa meħtieġ ukoll li fil-każ tal-prodotti li mhumiex inklużi fl-Anness I tiġi prevista l-applikazzjoni ta’ dispożizzjonijiet orizzontali dwar il-garanziji, il-kontrolli, il-verifika u l-penalitajiet stabbiliti fir-Regolament (UE) Nru …/… tal-Parlament Ewropew u tal-Kunsill [COM(2011) 628 finali][20] u adottati skontu. (25) Sabiex jittieħed kont tal-proċessi speċifiċi ta' manifattura u tar-rekwiżiti kummerċjali speċifiċi għall-prodotti li mhumiex inklużi fl-Anness I u li jinkorporaw ċerti prodotti agrikoli, għandha tiġi delegata lill-Kummissjoni s-setgħa li tadotta atti skont l-Artikolu 290 tat-Trattat biex tistabbilixxi r-regoli marbuta mad-definizzjoni u l-karatteristiċi tal-prodotti li mhumiex fl-Anness I li jkunu se jiġu esportati u tal-prodotti agrikoli użati għall-manifattura tagħhom, ir-regoli dwar kif jiġu kkalkulati r-rifużjonijiet fuq l-esportazzjoni għal ċerti prodotti agrikoli esportati wara li jiġu pproċessati fi prodotti li mhumiex fl-Anness I, ir-regoli dwar kif tiġi ppruvata l-kompożizzjoni tal-prodotti li mhumiex inklużi fl-Anness I u li jkunu ġew esportati, ir-regoli dwar il-prova ssimplifikata dwar il-wasla fid-destinazzjoni f'każ ta’ rifużjonijiet differenzjati, ir-regoli dwar ir-rekwiżit ta' dikjarazzjoni tal-użu ta’ ċerti prodotti agrikoli importati, ir-regoli dwar l-assimilazzjoni ta' prodotti agrikoli oħrajn ma’ prodotti bażiċi u dwar id-determinazzjoni tal-kwantità ta’ referenza ta' kull wieħed mill-prodotti bażiċi, ir-regoli dwar l-applikazzjoni ċertifikati tal-esportazzjoni ta' ċerti prodotti li mhumiex fl-Anness I lejn ċerti destinazzjonijiet meta previsti fi ftehim internazzjonali konkluż mill-Unjoni skont l-Artikolu 218 tat-Trattat u dwar il-ħruġ ta’ tali ċertifikati, u r-regoli dwar l-applikazzjoni tad-dispożizzjonijiet orizzontali dwar ir-rifużjonijiet fuq l-esportazzjoni għal prodotti agrikoli u dwar il-garanziji, il-kontrolli, il-verifika u l-penalitajiet fil-każ ta’ prodotti li mhumiex inklużi fl-Anness I. (26) Il-konformità mal-limiti tal-esportazzjoni li jirriżultaw minn ftehimiet internazzjonali konklużi mill-Unjoni skont l-Artikolu 218 tat-Trattat għandha tiġi żgurata permezz tal-ħruġ ta’ ċertifikati ta' rifużjoni għall-perjodi ta’ referenza stipulati fil-ftehimiet, u dan filwaqt li jitqies l-ammont annwali previst fir-rigward tal-esportaturi ż-żgħar. (27) Ir-rifużjonijiet fuq l-esportazzjoni għandhom jingħataw sal-ammont totali disponibbli, skont is-sitwazzjoni partikolari tal-kummerċ tal-prodotti li mhumiex inklużi fl-Anness I. Is-sistema taċ-ċertifikati ta’ rifużjoni għandha tiffaċilita l-amministrazzjoni effiċjenti tal-ammonti ta' rifużjonijiet. (28) Għandu jiġi stabbilit li ċ-ċertifikati ta' rifużjoni maħruġa mill-Istati Membri jridu jkunu validi fl-Unjoni kollha u li l-ħruġ tagħhom għandu jkun suġġett għat-tqegħid ta' garanzija li tiggarantixxi li l-operatur se japplika għar-rifużjonijiet. Għandhom jiġu stabbiliti regoli biex ir-rifużjonijiet skont is-sistema tal-iffissar minn qabel jingħataw għar-rati kollha ta’ rifużjoni applikabbli u għall-għoti u r-rilaxx tal-garanziji. (29) Sabiex tissorvelja n-nefqa fuq ir-rifużjonijiet fuq l-esportazzjoni u l-implimentazzjoni tas-sistema ta’ ċertifikat ta’ rifużjoni, għandha tiġi delegata lill-Kummissjoni s-setgħa li jiġu adottati atti skont l-Artikolu 290 tat-Trattat biex tiddefinixxi d-drittijiet u l-obbligi derivati miċ-ċertifikati ta' rifużjoni, tispeċifika r-regoli dwar it-trasferiment tagħhom, tidentifika l-każijiet meta ma jkunx meħtieġ li jiġi ppreżentat ċertifikat tar-rifużjoni u lanqas tiġi ppreżentata garanzija u tispeċifika l-livell ta’ tolleranza f’każ li ma jiġix rispettat l-obbligu li ssir applikazzjoni għar-rifużjonijiet u r-regoli dwar l-applikazzjoni ta' regoli orizzontali dwar il-liċenzji tal-esportazzjoni u dwar il-garanziji għaċ-ċertifikati ta’ rifużjoni. (30) Meta jitqies l-impatt tal-miżuri mmirati marbuta mar-rifużjonijiet fuq l-esportazzjoni trid tingħata attenzjoni lill-intrapriżi li jipproċessaw il-prodotti agrikoli b’mod ġenerali u lis-sitwazzjoni tal-intrapriżi żgħar u medji b'mod partikolari. Fid-dawl tal-ħtiġijiet speċifiċi tal-esportaturi ż-żgħar, għandu jkun allokat għalihom ammont globali għal kull sena baġitarja, u għandhom jiġu eżentati mir-rekwiżit li jissottomettu ċertifikati ta' rifużjoni skont l-arranġamenti għal rifużjoni fuq l-esportazzjoni. (31) Fejn skont ir-Regolament (UE) Nru .../... [COM(2011) 626 final] jiġu adottati miżuri fir-rigward tal-esportazzjoni ta' prodott agrikolu u l-esportazzjoni ta' oġġetti li mhumiex inklużi fl-Anness I b'kontenut għoli tal-prodott agrikolu x'aktarx li ttelleff mill-kisba tal-għan ta' dawk il-miżuri, il-Kummissjoni għandha tingħata s-setgħa li tadotta atti skont l-Artikolu 290 tat-Trattat biex tipprevedi li jittieħdu miżuri ekwivalenti fir-rigward tal-esportazzjoni ta' oġġetti li mhumiex inklużi fl-Anness I. (32) Skont ċerti ftehimiet preferenzjali, l-Unjoni tista’ tnaqqas id-dazji fuq l-importazzjoni u l-ammonti pagabbli fir-rigward tal-esportazzjonijiet sabiex ipattu, għalkollox jew parzjalment, għad-differenzi fil-prezz tal-prodotti agrikoli użati fil-produzzjoni tal-prodotti agrikoli pproċessati jew il-prodotti li mhumiex inklużi fl-Anness I inkwistjoni. Għal dawk il-prodotti agrikoli pproċessati u l-prodotti li mhumiex fl-Anness I, jeħtieġ jiġi stabbilit li dawn l-ammonti għandhom ikunu determinati b'mod konġunt bħala parti mid-dazju ġenerali u għandhom ipattu għad-differenzi bejn il-prezzijiet tal-prodotti agrikoli li jrid jittieħed kont tagħhom fis-suq tal-pajjiż jew tar-reġjun ikkonċernat u fis-suq tal-Unjoni. (33) Peress li l-kompożizzjoni tal-prodotti agrikoli pproċessati u tal-prodotti li mhumiex inklużi fl-Anness I tista’ tkun rilevanti biex ikunu applikati tajjeb l-arranġamenti kummerċjali stabbiliti f'dan ir-Regolament, għandu jkun hemm il-possibbiltà li jiġu stabbiliti l-elementi li jiffurmawhom bl-użu ta' analiżi kwalitattiva u kwantitattiva. (34) Sabiex ikunu implimentati l-ftehimiet internazzjonali konklużi mill-Unjoni u biex tiġi żgurata ċ-ċarezza u l-koerenza mal-emendi tar-Regolament tal-Kunsill (KEE) Nru 2658/87 tat-23 ta' Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta' Dwana[21], għandha tiġi delegata lill-Kummissjoni is-setgħa li jiġu adottati atti skont l-Artikolu 290 tat-Trattat sabiex jiġi emendat dan ir-Regolament u l-Annessi tiegħu għal dawn l-għanijiet. (35) Irid jiġi stabbilit li l-Istati Membri jgħaddu lill-Kummissjoni u lil xulxin l-informazzjoni meħtieġa għall-implimentazzjoni tal-arranġamenti kummerċjali għal prodotti agrikoli pproċessati u għal prodotti li mhumiex fl-Anness I. (36) Sabiex jiġi żgurat skambju tajjeb ta’ informazzjoni bejn l-Istati Membri u l-Kummissjoni, għandha tiġi delegata lill-Kummissjoni s-setgħa li tadotta atti skont l-Artikolu 290 tat-Trattat b’mod li tiddefinixxi n-natura u t-tip ta’ informazzjoni li għandha tiġi kkomunikata, il-metodi ta' komunikazzjoni, ir-regoli dwar id-drittijiet ta' aċċess għall-informazzjoni u s-sistemi ta’ informazzjoni, kif ukoll il-kundizzjonijiet u l-mezzi ta’ pubblikazzjoni ta’din l-informazzjoni. (37) Sabiex jiġu evitat piżijiet amministrattivi bla bżonn fuq l-operaturi u l-awtoritajiet nazzjonali, għandha tiġi delegata lill-Kummissjoni s-setgħa li tadotta atti skont l-Artikolu 290 tat-Trattat b’mod li tistabbilixxi ammont minimu sa fejn jistgħu jiġu applikati imposti bħala dazji fuq l-importazzjoni, dazji fuq l-importazzjoni addizzjonali, dazji tal-importazzjoni mnaqqsa, rifużjonijiet fuq l-esportazzjoni u ammonti li għandhom jiġu imposti jew pagabbli meta jiġi paċut prezz stabbilit b’mod konġunt. (38) Sabiex ikunu żgurati kundizzjonijiet uniformi għall-implimentazzjoni ta’ dan ir-Regolament rigward l-importazzjonijiet u l-arranġamenti ta’ proċessar attiv, għandhom jiġu kkonferiti lill-Kummissjoni s-setgħat ta’ implimentazzjoni rigward il-miżuri li jiddeterminaw prodotti agrikoli pproċessati li għalihom għandhom japplikaw dazji fuq l-importazzjoni addizzjonali sabiex jipprevjenu jew ipattu għall-effetti negattivi fuq is-suq tal-Unjoni, il-miżuri għall-applikazzjoni ta' dawk id-dazji fuq l-importazzjoni addizzjonali fir-rigward tal-limiti ta’ żmien sakemm tista’ titressaq il-prova tal-prezz tal-importazzjoni, it-tressiq tal-evidenza dokumentata, il-preżentazzjoni ta’ garanzija u d-determinazzjoni tad-dazji fuq l-importazzjoni addizzjonali, il-miżuri li jiffissaw il-prezzijiet rappreżentattivi u l-volumi indikattivi sabiex jiġu applikati dazji addizzjonali fuq l-importazzjoni u miżuri li jiddeterminaw il-livell ta’ dawk id-dazji skont l-impenji internazzjonali tal-Unjoni, il-miżuri dwar it-tressiq tal-applikazzjonijiet għal-liċenzji tal-importazzjoni fl-ovalbumin u l-lactalbumin, dwar il-ħruġ u l-użu ta' dawk il-liċenzji tal-importazzjoni, dwar il-perjodu ta’ validità tagħhom, dwar l-ammont tal-garanzija li tiġi ppreżentata fir-rigward ta' dawk il-liċenzji, dwar il-prova li r-rekwiżiti għall-użu ta’ dawk il-liċenzji jkunu ġew issodisfati, dwar il-ħruġ ta’ sostituti u ta’ duplikati ta’ liċenzji tal-importazzjoni u dwar it-trattament tal-liċenzji tal-importazzjoni mill-Istati Membri, dwar l-iskambju tal-informazzjoni meħtieġa għall-immaniġjar tas-sistema tal-liċenzji tal-importazzjoni tal-ovalbumin u l-lactalbumin u dwar l-applikazzjoni tar-regoli orizzontali dwar il-liċenzji tal-importazzjoni u r-regoli orizzontali dwar il-garanziji għal-liċenzji tal-importazzjoni tal-ovalbumin u l-lactalbumin, il-miżuri li jillimitaw il-kwantitajiet li għalihom jistgħu jinħarġu l-liċenzji, ir-rifjut tal-kwantitajiet li tkun saret applikazzjoni għalihom u s-sospensjoni tat-tressiq tal-applikazzjonijiet sabiex jiġ mmaniġjat is-suq, il-miżuri dwar l-iffissar tad-dazji fuq l-importazzjoni għal prodotti agrikoli proċessati fl-implimentazzjoni tal-arranġamenti kummerċjali preferenzjali, il-miżuri li jistipulaw il-kwantitajiet tal-prodotti agrikoli meqjusa bħala li ġew użati fil-manifattura tal-prodotti agrikoli pproċessati għall-finijiet li jitnaqqsu jew jitneħħew id-dazji tal-importazzjoni applikabbli għall-kummerċ preferenzjali u l-miżuri meħtieġa sabiex jiġi evitat it-tfixkil tal-kummerċ, il-miżuri li jistipulaw il-kwoti tariffarji annwali għall-importazzjoni ta’ prodotti agrikoli pproċessati u ċerti prodotti agrikoli skont l-impenji internazzjonali tal-Unjoni, il-miżuri dwar il-ġestjoni ta’ dawn il-kwoti tariffarji, il-miżuri għall-applikazzjoni ta' dispożizzjonijiet speċifiċi stipulati fil-ftehimiet internazzjonali fir-rigward ta', fost l-oħrajn, il-preżentazzjoni ta' dokumenti maħruġa mill-pajjiż li jesporta u dwar id-destinazzjoni u l-użu tal-prodott, il-miżuri li jistipulaw il-perjodu ta’ validità tal-liċenzji fuq l-importazzjoni, l-ammont tal-garanzija li għandha tingħata, ir-regoli dwar l-użu ta’ dawk il-liċenzji tal-importazzjoni, il-kundizzjonijiet li jridu jiġu rispettati meta jitressqu l-applikazzjonijiet għall-importazzjoni, il-miżuri li jiggarantixxu li l-kwantitajiet disponibbli fil-kwoti tariffarji ma jinqabżux, il-miżuri biex jiġu riallokati l-kwantitajiet mhux użati mill-kwota tariffarja, il-miżuri biex jiġu adottati miżuri ta’ salvagwardja kontra l-importazzjonijiet fl-Unjoni skont ir-Regolamenti (KE) Nru 260/2009 tas-26 ta’ Frar 2009 dwar regoli komuni għall-importazzjonijiet[22] u (KE) Nru 625/2009 tas-7 ta’ Lulju 2009 dwar regoli komuni għall-importazzjonijiet minn ċerti pajjiżi terzi[23] jew miżuri ta’ salvagwardja previsti fi ftehimiet internazzjonali, il-miżuri li jikkonċernaw il-kwantità ta’ prodotti agrikoli li jistgħu jinħarġu ċertifikati għal proċessar attiv għalihom, il-miżuri dwar l-implimentazzjoni tas-sistema ta’ ċertfikati tal-ipproċessar attiv fir-rigward ta’ dokumenti u l-proċeduri għat-tressiq tal-applikazzjonijiet u l-ħruġ taċ-ċertifikati għal proċessar attiv, il-miżuri dwar l-immaniġjar ta’ dawn l-istess ċertifikati mill-Istati Membri u l-proċeduri marbuta mal-assistenza amministrattiva bejn l-Istati Membri, il-miżuri li jillimitaw il-kwantitajiet ta' kemm jistgħu jinħarġu ċertifikati għal proċessar attiv, il-kwantitajiet irrifjutati li tkun saret applikazzjoni għalihom rigward iċ-ċertifikati u s-sospensjoni tat-tressiq tal-applikazzjonijiet għal ċertifikati għal proċessar attiv fejn tkun saret applikazzjoni għal kwantitajiet kbar, u l-miżuri li jissospendu l-użu tal-arranġamenti tal-ipproċessar jew tal-ipproċessar attiv għall-ovalbumin u l-lactalbumin. (39) Sabiex jiġu żgurati kundizzjonijiet uniformi għall-implimentazzjoni ta’ dan ir-Regolament fir-rigward ta' esportazzjonijiet u ta’ ċerti dispożizzjonijiet ġenerali, għandhom jingħataw setgħat ta’ implimentazzjoni lill-Kummissjoni b’rabta mal-miżuri dwar l-applikazzjoni tar-rati tar-rifużjoni, dwar il-metodu ta' kalkolu ta’ rifużjonijiet għall-esportazzjoni, dwar l-assimilazzjoni ta' ċerti prodotti ma’ prodotti bażiċi u d-determinazzjoni tal-kwantità referenzjali ta’ prodotti bażiċi, dwar l-immaniġjar ta' ċertifikati għall-esportazzjoni ta’ ċerti prodotti li mhumiex fl-Anness I lejn ċerti destinazzjonijiet meta previsti fi ftehimiet internazzjonali konklużi mill-Unjoni skont l-Artikolu 218 tat-Trattat u dwar it-trattament ta’ għajbien ta’ prodotti u t-telf fil-kwantità matul il-proċess ta’ manifattura u t-trattament ta' prodotti sekondarji, il-miżuri li jiddefinixxu termini tekniċi għall-finijiet tal-implimentazzjoni tas-sistema ta’ rifużjonijiet għall-esportazzjoni, il-miżuri dwar l-applikazzjoni tad-dispożizzjonijiet orizzontali fuq ir-rifużjonijiet tal-esportazzjoni, il-garanziji, il-kontrolli, il-verifika u s-sanzjonijiet għal rifużjonijiet fuq l-esportazzjoni għal prodotti li mhumiex fl-Anness I, il-miżuri dwar l-implimentazzjoni tas-sistema ta’ ċertifikati tar-rifużjoni fuq l-esportazzjoni fir-rigward tad-dokumenti u l-proċeduri għat-tressiq ta’ applikazzjonijiet u għall-ħruġ ta' ċertifikati ta’ rifużjoni, l-ammont ta’ garanzija li għandha titqiegħed u l-mezzi ta' prova li l-obbligi derivati miċ-ċertifikat ta’ rifużjoni jkunu ġew issodisfati, il-miżuri dwar il-ġestjoni ta’ ċertifikati tar-rifużjoni fuq l-esportazzjoni mill-Istati Membri u l-proċeduri relatati mal-assistenza amministrattiva bejn l-Istati Membri fir-rigward ta' ċertifikati ta’ rifużjoni, il-miżuri dwar l-iffissar tal-ammont globali allokat lill-esportaturi ż-żgħar u l-limitu ta' eżenzjoni mill-preżentazzjoni taċ-ċertifikati tar-rifużjoni, il-miżuri dwar l-applikazzjoni tad-dispożizzjonijiet orizzontali dwar il-liċenzji tal-esportazzjoni u dwar il-garanziji għaċ-ċertifikati ta' rifużjoni, il-miżuri li jillimitaw l-ammonti li għalihom jistgħu jinħarġu ċ-ċertifikati ta’ rifużjoni, li jiċħdu l-ammonti mitluba għal dawk iċ-ċertifikati u li jissospendu t-tressiq ta' applikazzjonijiet għal ċertifikati ta' rifużjoni fejn issir applikazzjoni għal ammonti kbar, il-miżuri dwar l-istabbiliment u l-pubblikazzjoni ta’ dazji fuq l-importazzjoni u l-ammonti pagabbli fuq l-esportazzjonijiet fil-każ ta' kumpens dirett għal kummerċ preferenzjali, il-miżuri biex jiżguraw li prodotti agrikoli pproċessati dikjarati għall-esportazzjoni skont ftehim preferenzjali dwar il-kummerċ jiġu fil-fatt esportati skont il-ftehim preferenzjali, id-dispożizzjonijiet meħtieġa għall-applikazzjoni ta' miżuri kontra t-tfixkil fis-suq, il-miżuri li jikkonċernaw il-metodi ta’ analiżi kwalitattiva u kwantitattiva ta’ prodotti agrikoli pproċessati u ta’ prodotti li mhumiex fl-Anness I, id-dispożizzjonijiet tekniċi meħtieġa biex jiġu identifikati prodotti agrikoli pproċessati u oġġetti li mhumiex inklużi fl-Anness I u l-proċeduri għall-fini ta’ klassifikazzjoni fin-Nomenklatura Magħquda tal-prodotti agrikoli pproċessati u l-prodotti li mhumiex fl-Anness I, il-miżuri meħtieġa għall-implimentazzjoni tal-obbligi tal-Kummissjoni u tal-Istati Membri għall-iskambju tal-informazzjoni u għall-miżuri biex ikunu disponibbli l-informazzjoni u d-dokumenti. (40) Dawk is-setgħat ta' implimentazzjoni, ħlief għal dawk li jikkonċernaw miżuri biex jiffissaw il-prezzijiet rappreżentattivi u l-volumi indikattivi sabiex jiġu applikati dazji addizzjonali fuq l-importazzjoni u l-livell ta' dawk id-dazji skont l-impenji internazzjonali tal-Unjoni, il-miżuri li jillimitaw il-kwantitajiet li għalihom jistgħu jinħarġu liċenzji tal-importazzjoni, ċertifikati ta' proċessar attiv u ċertifikati ta’ rifużjoni, fejn jiġu rifjutati l-kwantitajiet li tkun tressqet applikazzjoni għalihom rigward dawk il-liċenzji u ċ-ċertifikati u jiġi sospiż it-tressiq ta’ applikazzjonijiet għal dawn il-liċenzji u ċ-ċertifikati, il-miżuri li jiggarantixxu li l-kwantitajiet disponibbli fi ħdan il-kwota tariffarja ma jinqabżux u l-miżuri biex ikunu allokati mill-ġdid il-kwantitajiet li ma jkunux intużaw tal-kwota tariffarja, għandhom jiġu eżerċitati skont ir-Regolament (UE) Nru 182/2011 tal-Parlament Ewropew u tal-Kunsill tas-16 ta' Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju tal-Kummissjoni tas-setgħat ta’ implimentazzjoni[24]. (41) Il-proċedura ta’ eżami għandha tintuża biex jiġu adottati l-atti li jimplimentaw ir-Regolament minħabba li dawk l-atti għandhom rabta mal-politika agrikola komuni kif imsemmi fil-punt (ii) tal-Artikolu 2(2)(b) tar-Regolament (UE) Nru 182/2011. (42) Il-Kummissjoni għandha tadotta atti ta' implimentazzjoni applikabbli immedjatament fejn, f’każijiet ġustifikati kif imiss u li jkunu relatati ma’ miżuri ta' salvagwardja kontra l-importazzjonijiet ta’ prodotti agrikoli pproċessati fl-Unjoni, ma’ tfixkil jew potenzjal ta’ tfixkil fis-suq tal-Unjoni li jkunu jitolbu s-sospensjoni tal-użu tal-ipproċessar jew tal-arranġamenti għal proċessar attiv tal-ovalbumin u l-lactalbumin, fejn dan ikun hemm bżonn li jsir minħabba raġunijiet imperattivi. (43) Huwa ta’ importanza partikolari li l-Kummissjoni twettaq il-konsultazzjonijiet xierqa matul ix-xogħol ta’ tħejjija tagħha qabel ma tadotta l-atti delegati, inkluż fil-livell espert. Meta tħejji u tfassal l-atti delegati, il-Kummissjoni għandha tiżgura trażmissjoni simultanja, f’waqtha u xierqa tad-dokumenti rilevanti lill-Parlament Ewropew u lill-Kunsill. (44) Skont il-prinċipju tal-proporzjonalità, huwa meħtieġ u huwa f’loku li biex jintlaħaq l-għan bażiku ta’ dan ir-Regolament jiġu stabbiliti l-arranġamenti kummerċjali applikabbli għal ċerti oġġetti li jirriżultaw mill-ipproċessar ta’ prodotti agrikoli. Dan ir-Regolament ma jmurx lil hinn minn dak li hu meħtieġ biex jinkisbu dawk l-objettivi, skont l-Artikolu 5(4) tat-Trattat dwar l-Unjoni Ewropea. (45) Ir-Regolamenti (KE) Nru 1216/2009 u (KE) Nru 614/2009 għandhom jiġu revokati skont dan. (46) Sabiex tiġi żgurata l-koerenza mal-politika agrikola komuni, dan ir-Regolament għandu japplika mill-istess data bħar-Regolament UE Nru …/… [COM (2011) 626 finali dwar ir-riforma tal-PAK], ADOTTAW DAN IR-REGOLAMENT: KAPITOLU I SUĠĠETT, KAMP TA’ APPLIKAZZJONI U DEFINIZZJONIJIET Artikolu 1 Suġġett u kamp ta’ applikazzjoni Dan ir-Regolament jistabbilixxi l-arranġamenti kummerċjali li japplikaw għall-importazzjonijiet ta’ prodotti agrikoli pproċessati u l-esportazzjonijiet ta' oġġetti li mhumiex inklużi fl-Anness I u prodotti agrikoli inkorporati f’dawk il-prodotti li mhumiex inklużi fl-Anness I. Dan ir-Regolament japplika ukoll għall-importazzjonijiet ta’ prodotti agrikoli meta ftehim internazzjonali konkluż jew applikat proviżorjament skont l-Artikolu 218 tat-Trattat jipprovdi għall-assimilazzjoni ta' dawk il-prodotti mal-prodotti agrikoli pproċessati suġġett għal kummerċ preferenzjali. Artikolu 2 Definizzjonijiet Għall-finijiet ta’ dan ir-Regolament, għandhom japplikaw id-definizzjonijiet li ġejjin: (a) "prodotti agrikoli" tfisser il-prodotti elenkati fl-Artikolu 1 tar-Regolament (UE) Nru …/… [COM (2011) 626 finali]; (b) "prodotti agrikoli pproċessati" tfisser prodotti mniżżla fl-Anness I ta’ dan ir-Regolament; (c) "oġġetti li mhumiex inklużi fl-Anness I" tfisser dawk il-prodotti li mhumiex elenkati fl-Anness I tat-Trattat li huma elenkati fl-Anness II ta’ dan ir-Regolament; (d) “prodotti bażiċi” tfisser prodotti agrikoli elenkati fl-Anness III ta’ dan ir-Regolament; (e) "komponent agrikolu" tfisser parti tad-dazju fuq l-importazzjoni applikabbli għall-prodotti agrikoli pproċessati li tikkorrispondi mad-dazji tal-importazzjoni li japplikaw għal prodotti agrikoli; (f) "dazji addizzjonali fuq iz-zokkor u d-dqiq" tfisser id-dazju addizzjonali fuq iz-zokkor (AD S/Z) jew id-dazju addizzjonali fuq id-dqiq (AD F/M) kif imsemmi fil-Parti Wieħed, it-Taqsima I, punt B.6, tal-Anness I tar-Regolament (KEE) Nru 2658/87 u stabbilita fil-Parti Tlieta, Taqsima I, Anness 1, Tabella 2 tal-Anness I ta’ dak ir-Regolament; (g) "dazju ad valorem” tfisser parti mid-dazju fuq l-importazzjoni espress bħala rata perċentwali tal-valur doganali; (h) "ovalbumin" tfisser prodotti tal-kodiċi NM 3502 11 90 u 3502 19 90; (i) "lactalbumin" tfisser prodotti tal-kodiċi NM 3502 20 91 u 3502 20 99. KAPITOLU II importazzjonijiet ta’ prodotti agrikoli pproċessati TAQSIMA I dispożizzjonijiet ġenerali għall-importazzjonijiet subtaqsima I dazji fuq l-importazzjoni għall-prodotti agrikoli pproċessati Artikolu 3 Komponenti tad-dazji fuq l-importazzjoni 1. Għall-prodotti agrikoli pproċessati elenkati fit-Tabella 1 tal-Anness I, id-dazji fuq l-importazzjoni ffissati fit-Tariffa Doganali Komuni jkunu magħmula minn komponent agrikolu li mhux parti minn dazju ad valorem u minn komponent mhux agrikolu li huwa dazju ad valorem. 2. Għall-prodotti agrikoli pproċessati elenkati fit-Tabella 2 tal-Anness I, id-dazji fuq l-importazzjoni ffissati fit-Tariffa Doganali Komuni jkunu magħmula minn dazju ad valorem u minn komponent agrikolu li jagħmel parti mid-dazju ad valorem. Artikolu 4 Ir-rata massima ta’ dazju fuq l-importazzjoni 1. Fejn tkun se tiġi applikata r-rata massima ta’ dazju, il-metodu tal-kalkolu li jiddetermina din ir-rata massima ta’ dazju jiġi ffissat fit-Tariffa Doganali Komuni skont l-Artikolu 31 tat-Trattat. 2. Fejn, għal prodotti agrikoli pproċessati elenkati fit-Tabella 1 tal-Anness I, ir-rata massima ta’ dazju tinkludi dazju addizzjonali fuq iz-zokkor u d-dqiq, il-metodu tal-kalkolu li jiddetermina dan id-dazju addizzjonali jiġi ffissat fit-Tariffa Doganali Komuni skont l-Artikolu 31 tat-Trattat. Artikolu 5 Dazji fuq l-importazzjoni addizzjonali biex jipprevjenu l-effetti ħżiena fuq is-suq tal-Unjoni jew biex ipattu għalihom 1. Il-Kummissjoni tista’, permezz ta’ atti ta’ implimentazzjoni, tiddetermina l-prodotti agrikoli pproċessati elenkati fl-Anness IV li, meta impurtati suġġett għar-rata ta’ dazju stipulata fit-Tariffa Doganali Komuni, fil-każ tagħhom japplika dazju fuq l-importazzjoni addizzjonali sabiex jiġu evitati effetti ħżiena fuq is-suq tal-Unjoni, inkella jkun hemm xi jpatti għalihom, u li jistgħu jirriżultaw minn dawn l-importazzjonijiet, kemm-il darba: (a) l-importazzjonijiet isiru bi prezz taħt il-livell notifikat mill-Unjoni lid-WTO (“il-prezz indikattiv”); jew (b) il-volum tal-importazzjonijiet, xi sena, jaqbeż ċertu livell (“il-volum indikattiv”). Dawk l-atti ta’ implimentazzjoni għandhom jiġu adottati skont il-proċedura tal-eżami msemmija fl-Artikolu 42(2). 2. Ma jiġux imposti dazji fuq l-importazzjoni addizzjonali skont il-paragrafu 1 fejn ma jkunx probabbli li l-importazzjonijiet jkunu se jfixklu s-suq tal-Unjoni, jew fejn l-effetti jkunu sproporzjonati għall-objettiv maħsub. 3. Għall-għanijiet tal-paragrafu 1(a), prezzijiet ta’ importazzjoni għandhom jiġu determinati abbażi tal-prezzijiet ta’ importazzjoni CIF tal-konsenja kkunsidrata. Il-prezzijiet tas-CIF tal-importazzjoni għandhom jiġu ċċekkjati mal-prezzijiet rappreżentattivi għall-prodott fis-suq dinji jew fis-suq tal-importazzjoni tal-Unjoni għal dak il-prodott. Il-prezzijiet rappreżentattivi jkunu stabbiliti f'intervalli regolari abbażi ta' dejta miġbura skont is-sistema ta’ sorveljanza tal-Komunità stabbilita skont l-Artikolu 20(5)(b) tar-Regolament (KEE) Nru 2913/92. 4. Il-volum indikattiv ikun ibbażat fuq opportunitajiet ta’ aċċess għas-suq iddefiniti bħala importazzjonijiet bħala perċentwali tal-konsum domestiku korrispondenti matul it-tliet snin ta’ qabel. 5. Il-Kummissjoni tista' tadotta l-miżuri neċessarji għall-applikazzjoni ta' dan l-Artikolu fir-rigward tal-limiti ta’ żmien biex jiġi ppruvat il-prezz tal-importazzjoni, biex titressaq evidenza dokumentata u biex tiġi ppreżentata garanzija permezz ta’ atti ta’ implimentazzjoni. Dawk l-atti ta’ implimentazzjoni għandhom jiġu adottati skont il-proċedura tal-eżami msemmija fl-Artikolu 42(2). 6. Il-Kummissjoni, permezz ta’ atti ta’ implimentazzjoni, tista’ tadotta miżuri biex: (a) tistabbilixxi l-prezzijiet rappreżentattivi u l-volumi indikattivi sabiex jiġu applikati dazji fuq l-importazzjoni addizzjonali; (b) tistabbilixxi l-livelli ta’ dazji fuq l-importazzjoni addizzjonali skont ir-regoli stabbiliti fil-ftehimiet internazzjonali konklużi jew applikati proviżjonalment skont l-Artikolu 218 tat-Trattat u r-regoli adottati skont l-Artikolu 13(1) ta' dan ir-Regolament. 7. Il-Kummissjoni tippubblika l-prezzijiet indikattivi msemmija fil-paragrafu 1(a) f’Il-Ġurnal Uffiċjali tal-Unjoni Ewropea. Subtaqsima II L-Importazzjoni Tal-Ovalbumin U L-Lactalbumin Artikolu 6 Liċenzji tal-importazzjoni tal-ovalbumin u l-lactalbumin 1. L-importazzjoni għar-rilaxx għal ċirkolazzjoni ħielsa tal-ovalbumin u l-lactalbumin tista' tkun suġġetta għall-preżentazzjoni ta' liċenzja tal-importazzjoni meta dan ikun meħtieġ għall-immaniġjar tas-swieq ikkonċernati u, partikolarment, għall-monitoraġġ tal-kummerċ f'dawn il-prodotti. 2. L-Istati Membri joħorġu l-liċenzji tal-importazzjoni msemmija fil-paragrafu 1 lil kull applikant ta’ liċenzja tal-importazzjoni stabbilit fl-Unjoni, irrispettivament mill-post fejn hu stabbilit u mingħajr preġudizzju għall-miżuri meħuda skont l-Artikolu 14. 3. Il-liċenzji tal-importazzjoni msemmija fil-paragrafu 1 ikunu validi fl-Unjoni kollha. 4. Il-ħruġ ta’ liċenzji tal-importazzjoni u r-rilaxx għaċ-ċirkolazzjoni ħielsa tal-prodotti koperti mil-liċenzja jista’ jkun suġġett għal rekwiżiti rigward l-oriġini u l-provenjenza tal-prodott imsemmi fil-paragrafu 1 u għall-preżentazzjoni ta’ dokument maħruġ minn pajjiż terz jew minn entità li tiċċertifika, fost l-oħrajn, l-oriġini, l-awtentiċità u l-karatteristiċi tal-kwalità tal-prodotti Artikolu 7 Garanzija għal-liċenzji tal-importazzjoni 1. Il-liċenzji tal-importazzjoni msemmija fl-Artikolu 6 jinħarġu suġġett għall-preżentazzjoni ta' garanzija li tiggarantixxi li l-operatur ekonomiku jkun se jimporta l-prodotti fi żmien il-perjodu ta’ validità tal-liċenzja tal-importazzjoni. 2. Il-garanzija tintilef għalkollox jew parzjalment jekk il-prodotti ma jkunux impurtati matul il-perjodu ta’ validità tal-liċenzja tal-importazzjoni. 3. Madankollu, il-garanzija ma tintilifx jekk kien minħabba forza maġġuri li l-prodotti ma ġewx impurtati fil-perjodu ta’ validità, jew jekk il-kwantità li ma kinitx impurtata tul dak il-perjodu tkun fil-livell ta’ tolleranza. Artikolu 8 Setgħat delegati Il-Kummissjoni għandha tingħata s-setgħat li tadotta atti delegati skont l-Artikolu 40 biex: (a) tqiegħed l-importazzjoni tal-ovalbumin u l-lactalbumin għar-rilaxx għal ċirkolazzjoni ħielsa suġġett għall-preżentazzjoni ta’ liċenzja tal-importazzjoni; (b) tiddefinixxi d-drittijiet u l-obbligi derivati mil-liċenzja tal-importazzjoni u l-effetti legali tagħha; (c) tiddetermina l-livell ta’ tolleranza msemmi fit-tieni subparagrafu tal-Artikolu 7(2) filwaqt li titqies il-ħtieġa ta’ sorveljanza tal-kummerċ ta’ dawn il-prodotti; (d) tistabbilixxi r-regoli dwar l-indikazzjoni tal-oriġini u l-provenjenza fejn din l-indikazzjoni tkun obbligatorja; (e) tipprevedi li l-ħruġ ta' liċenzji tal-importazzjoni u r-rilaxx għaċ-ċirkolazzjoni ħielsa tal-prodotti koperti bil-liċenzja jkunu suġġett għall-preżentazzjoni ta’ dokument maħruġ minn pajjiż terz jew minn entità li tiċċertifika, fost l-oħrajn, l-oriġini, l-awtentiċità u l-karatteristiċi tal-kwalità tal-prodotti; (f) tistabbilixxi regoli dwar it-trasferiment ta' liċenzji tal-importazzjoni u tistabbilixxi restrizzjonijiet fuq it-trasferiment tal-liċenzji tal-importazzjoni; (g) tistabbilixxi r-regoli meħtieġa għall-affidabbiltà u l-effiċjenza tas-sistema tal-liċenzji tal-importazzjoni u tipprevedi l-għajnuna amministrattiva speċifika bejn l-Istati Membri fejn meħtieġa sabiex tipprevjeni jew tittratta każijiet ta’ frodi u irregolaritajiet; (h) tiddetermina l-każijiet fejn il-preżentazzjoni ta’ liċenzja tal-importazzjoni ma tkunx meħtieġa; (i) tiddetermina l-każijiet fejn il-preżentazzjoni tal-garanzija ma jkunx meħtieġ skont l-Artikolu 7; (j) tistabbilixxi regoli relatati mal-applikazzjoni ta’ regoli orizzontali dwar il-liċenzji tal-importazzjoni għall-prodotti agrikoli adottati skont l-Artikolu 118 tar-Regolament (UE) Nru …/… [COM (2011) 626 finali] għal-liċenzji tal-importazzjoni tal-ovalbumin u l-lactalbumin; (k) tistabbilixxi r-regoli relatati mal-applikazzjoni tar-regoli orizzontali dwar il-garanziji, adottati skont l-Artikolu 67(3) tar-Regolament (UE) Nru …/… [COM (2011) 628 finali] għal-liċenzji tal-importazzjoni tal-ovalbumin u l-lactalbumin. Artikolu 9 Setgħat ta’ implimentazzjoni 1. Il-Kummissjoni għandha, permezz ta’ atti ta’ implimentazzjoni, tadotta l-miżuri neċessarji dwar: (a) it-tressiq ta' applikazzjonijiet għal liċenzji tal-importazzjoni, il-ħruġ ta' dawk il-liċenzji u l-użu tagħhom; (b) il-perjodu ta’ validità tal-liċenzja u l-ammont tal-garanzija li għandu jitqiegħed; (c) il-prova li r-rekwiżiti għall-użu tal-liċenzji tal-importazzjoni jkunu ġew issodisfati; (d) il-ħruġ ta’ sostituti u ta’ duplikati tal-liċenzji tal-importazzjoni; (e) it-trattament ta’ liċenzji tal-importazzjoni mill-Istati Membri; (f) l-iskambju tal-informazzjoni meħtieġa għall-ġestjoni tas-sistema; (g) l-applikazzjoni tad-dispożizzjonijiet orizzontali dwar il-liċenzji tal-importazzjoni għall-prodotti agrikoli adottati skont l-Artikolu 119 tar-Regolament (UE) Nru …/… [COM (2011) 626 finali] għal-liċenzji tal-importazzjoni għall-ovalbumin u l-lactalbumin; (h) l-applikazzjoni tad-dispożizzjonijiet orizzontali dwar il-garanziji adottati skont l-Artikolu 67(4) tar-Regolament (UE) Nru …/… [COM(2011) 628 finali] għal-liċenzji tal-importazzjoni tal-ovalbumin u l-lactalbumin. Dawk l-atti ta’ implimentazzjoni għandhom jiġu adottati skont il-proċedura tal-eżami msemmija fl-Artikolu 42(2). 2. Meta tkun saret applikazzjoni għal kwantitajiet kbar, sabiex timmaniġja s-suq, il-Kummissjoni tista', permezz ta’ atti ta’ implimentazzjoni, tillimita l-kwantitajiet li għalihom jistgħu jinħarġu liċenzji, tirrifjuta l-kwantitajiet li tkun saret applikazzjoni għalihom rigward il-liċenzji tal-importazzjoni u twaqqaf it-tressiq tal-applikazzjonijiet għal-liċenzji tal-importazzjoni. TAQSIMA II Kummerċ preferenzjali subtaqsima I tnaqqis fid-dazji fuq l-importazzjoni Artikolu 10 It-tnaqqis u t-tneħħija gradwali ta’ komponenti agrikoli, dazji ad valorem u dazji addizzjonali 1. Meta ftehim internazzjonali konkluż jew applikat proviżorjament skont l-Artikolu 218 tat-Trattat ikun jipprevedi tnaqqis jew tnaqqisiet konsekuttivi li jwasslu għal tneħħija gradwali tad-dazji fuq l-importazzjoni għal prodotti agrikoli pproċessati suġġetti għal kummerċ preferenzjali, dan li ġej ikun suġġett għal dak it-tnaqqis jew għal dik it-tneħħija gradwali: (a) il-komponent agrikolu; (b) id-dazji addizzjonali fuq iz-zokkor u d-dqiq; (c) id-dazju ad valorem. 2. Meta ftehim internazzjonali konkluż jew applikat proviżorjament skont l-Artikolu 218 tat-Trattat jipprevedi tnaqqis jew tneħħija gradwali tal-komponenti agrikoli fir-rigward tal-prodotti elenkati fit-Tabella 2 tal-Anness I ta’ dan ir-Regolament, id-dazju li jikkonsisti fil-komponent agrikolu, li jkun parti mid-dazju ad valorem, jeħodlu postu komponent agrikolu mhux ad valorem. Artikolu 11 Il-kwantitajiet effettivament użati jew meqjusa li ntużaw 1. It-tnaqqis jew it-tneħħija gradwali ta’ komponenti agrikoli jew ta’ dazji addizzjonali fuq iz-zokkor u tad-dqiq skont l-Artikolu 10(1) jistgħu jiġu stabbiliti abbażi ta’dawn li ġejjin: (a) il-kwantitajiet tal-prodotti agrikoli elenkati fl-Anness V li jkunu ntużaw effettivament jew li jitqiesu li ntużaw fil-manifatturar tal-prodott agrikolu pproċessat; (b) id-dazji li japplikaw għall-prodotti agrikoli msemmija fil-punt (a) u li jintużaw biex jiġi kkalkulat il-komponent agrikolu mnaqqas u d-dazji addizzjonali fuq iz-zokkor u dqiq fil-każ ta' ċerti arranġamenti kummerċjali preferenzjali. 2. Il-prodotti agrikoli li jitqiesu li ntużaw fil-manifatturar ta' prodott agrikolu pproċessat jiġu magħżula minn fost dawk użati fil-manifatturar tal-prodott agrikolu pproċessat abbażi tal-importanza tagħhom fil-kummerċ internazzjonali u n-natura rappreżentattiva tal-livelli tal-prezz tagħhom għall-prodotti agrikoli l-oħra kollha użati fil-manifatturar ta' dak il-prodott agrikolu pproċessat. 3. Il-kwantitajiet tal-prodotti agrikoli elenkati fl-Anness V u attwalment użati, għandhom jiġu kkonvertiti għal kwantitajiet ekwivalenti għall-prodotti agrikoli speċifiċi kkunsidrati li ntużaw. Artikolu 12 Setgħat delegati Il-Kummissjoni għandha tingħata s-setgħat li tadotta atti delegati skont l-Artikolu 40 biex: (a) tistabbilixxi lista ta’ dawk il-prodotti agrikoli elenkati fl-Anness V li għandhom jiġu kkunsidrati li ntużaw fil-manifatturar tal-prodotti agrikoli pproċessati abbażi tal-kriterji stabbiliti fl-Artikolu 11(2); (b) tistabbilixxi l-kwantitajiet ekwivalenti u r-regoli għall-konverżjoni previsti fl-Artikolu 11(3); (c) tistipula l-elementi meħtieġa għall-kalkolu tal-komponent agrikolu mnaqqas u d-dazji addizzjonali mnaqqsa u tistabbilixxi l-metodi għal dan il-kalkolu; (d) tistabbilixxi r-rekwiżiti ta’ dokumentazzjoni; (e) tistabbilixxi l-ammonti negliġibbli li fil-każ tagħhom il-komponenti agrikoli mnaqqsa u d-dazji addizzjonali fuq iz-zokkor u d-dqiq jiġu ffissati bħala żero. Artikolu 13 Setgħat ta’ implimentazzjoni 1. Il-Kummissjoni għandha, fejn xieraq, permezz ta’ atti ta’ implimentazzjoni tadotta miżuri biex timplimenta ftehimiet internazzjonali konklużi jew applikati proviżorjament skont l-Artikolu 218 tat-Trattat dwar l-iffissar ta’ dazji fuq l-importazzjoni ta' prodotti agrikoli pproċessati suġġett għal tnaqqis skont l-Artikolu 10(1) u (2) ta' dan ir-Regolament. Dawk l-atti ta’ implimentazzjoni għandhom jiġu adottati skont il-proċedura tal-eżami msemmija fl-Artikolu 42(2). 2. Il-Kummissjoni tista’, permezz ta’ atti ta’ implimentazzjoni, tadotta l-miżuri neċessarji fejn tistipula: (a) il-kwantitajiet fissi ta’ prodotti agrikoli msemmija fl-Artikolu 12(a) meqjusa li ntużaw fil-manifatturar tal-prodotti agrikoli pproċessati kif imsemmi fl-Artikolu 12(a); (b) il-kwantitajiet tal-prodotti agrikoli, imsemmija fl-Artikolu 12(a) meqjusa li kienu ntużaw fil-manifatturar tal-prodotti agrikoli pproċessati, għal kull kompożizzjoni possibbli ta' dawk il-prodotti agrikoli pproċessati li fil-każ tagħhom il-kwantitajiet fissi ta’ prodotti agrikoli speċifiċi ma jistgħux jiġu stabbilitu skont il-punt (a). Dawk l-atti ta’ implimentazzjoni għandhom jiġu adottati skont il-proċedura tal-eżami msemmija fl-Artikolu 42(2). Subtaqsima II kwoti tariffarji Artikolu 14 Il-ftuħ u l-immaniġjar tal-kwoti tariffarji 1. Il-kwoti tariffarji għall-importazzjoni ta’ prodotti agrikoli pproċessati u tal-prodotti agrikoli msemmija fit-tieni paragrafu tal-Artikolu 1, stipulati fi ftehimiet konklużi jew applikati proviżorjament skont l-Artikolu 218 tat-Trattat jinfetħu u jiġu mmaniġjati mill-Kummissjoni. 2. Il-kwoti tariffarji msemmija fil-paragrafu 1 jiġu mmaniġjati b’mod li tiġi evitata d-diskriminazzjoni bejn l-operaturi u li tagħti l-piż mistħoqq lir-rekwiżii marbuta mal-provvista tas-suq tal-Unjoni u mal-ħtieġa li jiġi ppreservat l-ekwilibriju ta’ dak is-suq. 3. Il-kwoti tariffarji msemmija fil-paragrafu 1 jiġu mmaniġjati permezz ta’ wieħed minn dawn il-metodi: (a) metodu ta’ allokazzjoni abbażi tal-ordni kronoloġika tat-tressiq tal-applikazzjonijiet, (“jinqeda l-ewwel min jasal l-ewwel”); (b) metodu adegwat ieħor ta’ allokazzjoni. 4. Skont id-deroga mill-paragrafu 3, fejn il-kwota tariffarja li tkun se tiġi mmaniġjata skont il-paragrafu 1 tkun tikkonċerna l-ovalbumin u l-lactalbumina, il-kwota tariffarja tiġi mmaniġjata billi jiġi applikat wieħed mill-metodi li ġejjin jew kumbinazzjoni tagħhom: (a) metodu ta’ allokazzjoni ta’ kwoti bi proporzjon mal-kwantitajiet mitluba fl-applikazzjonijiet, (“il-metodu b’eżami simultanju”); (b) metodu ta' allokazzjoni bbażat fuq il-mudelli tradizzjonali tal-kummerċ, ("il-metodu tradizzjonali/ tal-ġodda"); (c) metodu ta’ allokazzjoni abbażi tal-ordni kronoloġika tat-tressiq tal-applikazzjonijiet, (“jinqeda l-ewwel min jasal l-ewwel”). Artikolu 15 Setgħat delegati Il-Kummissjoni għandha tingħata s-setgħa li tadotta atti delegati b'konformità mal-Artikolu 40 li jistabbilixxu: (a) il-kundizzjonijiet u r-rekwiżiti tal-eliġġibbiltà li jrid jissodisfa operatur sabiex iressaq applikazzjoni fil-kwota tariffarja stabbilita fi ftehim internazzjonali kif imsemmi fl-Artikolu 14(1); (b) id-dispożizzjonijiet marbuta mat-trasferiment tad-drittijiet bejn l-operaturi u , meta neċessarju, il-limitazzjonijiet għal dak it-trasferiment fl-immaniġjar tal-kwota tariffarja stabbilita fi ftehim internazzjonali kif imsemmi fl-Artikolu 14(1); (c) id-dispożizzjonijiet li l-parteċipazzjoni fil-kwota tariffarja stabbilita fi ftehim internazzjonali kif imsemmi fl-Artikolu 14(1) jagħmluha l-kundizzjoni li trid titressaq liċenzja tal-importazzjoni u li titqiegħed garanzija. (d) id-dispożizzjonijiet neċessarji dwar l-evidenza ta’ dokumenti, ir-rekwiżiti u r-restrizzjonijiet li japplikaw għall-kwota tariffarja stabbilita fi ftehim internazzjonali kif imsemmi fl-Artikolu 14(1). Artikolu 16 Setgħat ta’ implimentazzjoni 1. Il-Kummissjoni, permezz ta’ atti ta’ implimentazzjoni, tadotta l-miżuri neċessarji fejn tistipula: (a) il-kwoti tariffarji annwali; (b) it-tip ta’ mmaniġjar tal-kwoti tariffarji annwali; (c) il-proċeduri għall-applikazzjoni tad-dispożizzjonijiet speċifiċi stabbiliti fil-ftehim internazzjonali, b'mod partikolari dwar: (i) il-preżentazzjoni ta’ dokumenti maħruġa mill-pajjiż esportatur; (ii) id-destinazzjoni u l-użu tal-prodotti; (d) il-perjodu tal-validità tal-liċenzji tal-importazzjoni li jridu jiġu ppreżentati skont l-Artikolu 15(c); (e) l-ammont tal-garanzija li għandha titqiegħed skont l-Artikolu 15(c); (f) ir-regoli dwar l-użu tal-liċenzji tal-importazzjoni li jridu jiġu ppreżentati skont l-Artikolu 15(c) u regoli speċifiċi marbutin, b’mod partikolari, mal-proċeduri li skonthom iridu jitressqu l-applikazzjonijiet għall-importazzjoni u tingħata l-awtorizzazzjoni fil-kwota tariffarja. Dawk l-atti ta’ implimentazzjoni għandhom jiġu adottati skont il-proċedura tal-eżami msemmija fl-Artikolu 42(2). 2. Il-Kummissjoni, permezz ta’ atti ta’ implimentazzjoni, tadotta miżuri biex: (a) tiżgura li l-kwantitajiet disponibbli fil-kwota tariffarja ma jinqabżux, b'mod partikolari billi jiġi applikat koeffiċjent ta’ allokazzjoni għal kull applikazzjoni meta jintlaħqu l-kwantitajiet disponibbli, tirrifjuta l-applikazzjonijiet pendenti u, fejn ikun meħtieġ, tissospendi t-tressiq tal-applikazzjonijiet; (b) talloka mill-ġdid il-kwantitajiet li ma jkunux intużaw tal-kwota tariffarja. TAQSIMA III Miżuri ta' salvagwardja Artikolu 17 Miżuri ta' salvagwardja 1. Il-Kummissjoni għandha, suġġett għall-paragrafu 3 ta' dan l-Artikolu, permezz ta’ atti ta’ implimentazzjoni tieħu miżuri ta' salvagwardja kontra l-importazzjonijiet ta’ prodotti agrikoli pproċessati fl-Unjoni skont ir-Regolamenti (KE) Nru 260/2009 u (KE) Nru 625/2009. Dawk l-atti ta’ implimentazzjoni għandhom jiġu adottati skont il-proċedura tal-eżami msemmija fl-Artikolu 42(2). 2. Ħlief jekk previst mod ieħor skont xi att ieħor tal-Parlament Ewropew u tal-Kunsill u xi att ieħor tal-Kunsill, il-Kummissjoni, b'konformità mal-paragrafu 3 ta' dan l-Artikolu u permezz ta’ atti ta’ implimentazzjoni, għandha tieħu miżuri ta’ salvagwardja kontra l-importazzjonijiet ta’ prodotti agrikoli pproċessati lejn l-Unjoni previsti fi ftehimiet internazzjonali konklużi jew applikati proviżorjament skont l-Artikolu 218 tat-Trattat. Dawk l-atti ta’ implimentazzjoni għandhom jiġu adottati skont il-proċedura tal-eżami msemmija fl-Artikolu 42(2). 3. Il-Kummissjoni tista’ tieħu l-miżuri msemmija fil-paragrafi 1 u 2 b’talba ta’ Stat Membru jew fuq inizjattiva tagħha stess. Jekk il-Kummissjoni tirċievi talba minn Stat Membru, din għandha tieħu deċiżjoni dwaru fi żmien ħamest ijiem ta’ xogħol minn meta taslilha t-talba. 4. Għal raġunijiet imperattivi ta' urġenza, il-Kummissjoni għandha tadotta atti ta’ implimentazzjoni applikabbli immedjatament b’rabta mal-miżuri ta' salvagwardja previsti fil-paragrafi 1 u 2 skont il-proċedura msemmija fl-Artikolu 42(3). 5. Il-miżuri ta’ salvagwardja tal-Unjoni adottati skont il-paragrafi 3 u 4 għandhom jitħassru jew jiġu emendati mill-Kummissjoni permezz ta’ atti ta’ implimentazzjoni skont l-Artikolu 42(2). F’każijiet ta’ urġenza, il-Kummissjoni għandha tieħu deċiżjoni filwaqt li taġixxi skont l-Artikolu 42(3). taqsima IV Proċessar attiv Artikolu 18 L-ipproċessar attiv tal-prodotti agrikoli mingħajr ma jiġu eżaminati l-kundizzjonijiet ekonomiċi 1. Fejn jinkisbu prodotti li mhumiex inklużi fl-Anness I minn prodotti agrikoli bl-ipproċessar attiv, il-kundizzjonijiet ekonomiċi msemmija fl-Artikolu 117(c) tar-Regolament (KEE) Nru 2913/92 għandhom jitqiesu li ġew issodisfati meta jiġi ppreżentat ċertifikat tal-ipproċessar attiv għal dawk il-prodotti agrikoli. 2. Iċ-ċertifikati tal-ipproċessar attiv għandhom jinħarġu għal prodotti agrikoli użati fil-manifatturar ta' prodotti li mhumiex fl-Anness I fil-limiti tal-kwantitajiet determinati mill-Kummissjoni. Dawk il-kwantitajiet għandhom jiġu determinati abbażi tal-ibbilanċjar tal-limiti baġitarji obbligatorji għal rifużjonijiet fuq l-esportazzjoni għal prodotti li mhumiex fl-Anness I u tar-rekwiżiti dwar in-nefqa mistennija għal rifużjonijiet fuq l-esportazzjoni fil-każ ta’ prodotti li mhumiex fl-Anness I b’mod partikolari, filwaqt li jittieħed kont: (a) tal-istima tal-volum tal-esportazzjonijiet ta' oġġetti li mhumiex fl-Anness I ikkonċernati; (b) tas-sitwazzjoni tas-suq tal-Unjoni u dik tas-suq dinji tal-prodotti bażiċi rilevanti, fejn applikabbli; (c) tal-fatturi ekonomiċi u regolatorji. Il-kwantitajiet għandhom jiġu reveduti f’intervalli regolari sabiex jitqiesu l-iżviluppi li jkunu seħħew fil-fatturi ekonomiċi u regolatorji. 3. L-Istati Membri joħorġu ċ-ċertifikati tal-ipproċessar attiv imsemmija fil-paragrafu 1 lil kull min japplika għal tali ċertifikat jekk ikun stabbilit fl-Unjoni, irrispettivament mill-post tiegħu ta’ stabbiliment. Iċ-ċertifikati tal-ipproċessar attiv ikunu validi fl-Unjoni kollha. Artikolu 19 Setgħat delegati Il-Kummissjoni għandha tingħata s-setgħa li tadotta atti delegati b'konformità mal-Artikolu 40 li jistabbilixxu: (a) lista ta’ dawk il-prodotti agrikoli elenkati fl-Anness III u użati fil-manifatturar ta' prodotti li mhumiex fl-Anness I, li għalihom jistgħu jinħarġu ċertifikati tal-ipproċessar attiv; (b) il-kundizzjonijiet u r-rekwiżiti tal-eliġibbiltà li operatur irid jissodisfa sabiex iressaq applikazzjoni għal ċertifikat tal-ipproċessar attiv; (c) id-drittijiet derivati miċ-ċertifikat tal-ipproċessar attiv u l-effetti legali tiegħu; (d) id-dispożizzjonijiet marbutin mat-trasferiment tad-drittijiet derivati miċ-ċertifikati tal-ipproċessar attiv bejn l-operaturi u d-dispożizzjonijiet dwar l-evidenza tad-dokumenti; (e) ir-regoli meħtieġa għall-affidabbiltà u l-effiċjenza tas-sistema ta’ ċertifikat tal-ipproċessar attiv. Artikolu 20 Setgħat ta’ implimentazzjoni 1. Il-Kummissjoni għandha, permezz ta’ atti ta’ implimentazzjoni, tadotta l-miżuri neċessarji dwar: (a) id-determinazzjoni f’konformità mal-Artikolu 18(2) tal-kwantità tal-prodotti agrikoli li għalihom jistgħu jinħarġu ċertifikati ta' pproċessar attiv; (b) il-format u l-kontenut tal-applikazzjonijiet għaċ-ċertifikati tal-ipproċessar attiv; (c) il-format, il-kontenut u l-perjodu ta’ validità taċ-ċertifikat tal-ipproċessar attiv; (d) il-proċedura għat-tressiq tal-applikazzjonijiet u għall-ħruġ taċ-ċertifikati tal-ipproċessar attiv; (e) l-immaniġjar taċ-ċertifikati tal-ipproċessar attiv mill-Istati Membri; (f) il-proċeduri marbuta mal-assistenza amministrattiva bejn l-Istati Membri. Dawk l-atti ta’ implimentazzjoni għandhom jiġu adottati skont il-proċedura tal-eżami msemmija fl-Artikolu 42(2). 2. Meta tkun saret applikazzjoni għal kwantitajiet kbar, il-Kummissjoni tista’, permezz ta’ atti ta’ implimentazzjoni, tillimita l-kwantitajiet li għalihom jistgħu jinħarġu ċertifikati ta' proċessar attiv, tirrifjuta l-kwantitajiet li tkun saret applikazzjoni għalihom fir-rigward taċ-ċertifikati tal-ipproċessar attiv u tissospendi t-tressiq tal-applikazzjonijiet għal ċertifikati tal-ipproċessar attiv. Artikolu 21 Is-sospensjoni tal-arranġamenti tal-ipproċessar attiv tal-ovalbumin u l-lactalbumin 1. Fejn is-suq tal-Unjoni jiġi mfixkel jew ikun jista’ jiġi mfixkel minn arranġamenti tal-ipproċessar attiv, il-Kummissjoni tista’, permezz ta’ atti ta’ implimentazzjoni, b’talba ta’ Stat Membru jew fuq l-inizjattiva tagħha stess, tissospendi kompletament jew parzjalment l-użu tal-arranġamenti tal-ipproċessar attiv għall-ovalbumin u l-lactalbumin. Fejn il-Kummissjoni tirċievi talba minn Stat Membru, hija għandha, permezz ta’ atti ta’ implimentazzjoni, tieħu deċiżjoni dwarha fi żmien ħamest ijiem tax-xogħol wara li tkun irċeviet it-talba. Dawk l-atti ta’ implimentazzjoni għandhom jiġu adottati skont il-proċedura tal-eżami msemmija fl-Artikolu 42(2). 2. F’każijiet imperattivi ta’ urġenza, il-Kummissjoni tadotta atti ta’ implimentazzjoni applikabbli immedjatament fir-rigward ta’ sospensjonijiet imsemmija fil-paragrafu 1 skont il-proċedura msemmija fl-Artikolu 42(3). KAPITOLU III ESPORTAZZJONIJIET TAQSIMA I rifużjonijiet fuq l-esportazzjoni Artikolu 22 Prodotti u oġġetti eliġibbli 1. Fejn huma esportati oġġetti li mhumiex inklużi fl-Anness I, il-prodotti agrikoli elenkati fil-punti (i), (ii), (iii), (v) u (vii) tal-Artikolu 133(1)(a) tar-Regolament (UE) Nru …/… [COM (2011) 626 finali] li jkunu ntużaw fil-manifatturar ta' dawk l-oġġetti li mhumiex inklużi fl-Anness I għandhom jikkwalifikaw għar-rifużjonijiet fuq l-esportazzjoni kif stabbilit fl-Anness II ta’ dan ir-Regolament. Japplika l-Artikolu 133(1)(b) u (2) tar-Regolament (UE) Nru …/… [COM (2011) 626 finali]. 2. Ir-rifużjonijiet fuq l-esportazzjoni msemmija fil-paragrafu 1 ma għandhomx jingħataw fil-każijiet li ġejjin: (a) prodotti li mhumiex fl-Anness I impurtati meqjusa li huma f’ċirkolazzjoni ħielsa skont l-Artikolu 29 tat-Trattat u li jiġu esportati mill-ġdid; (b) prodotti li mhumiex fl-Anness I impurtati meqjusa li huma f’ċirkolazzjoni ħielsa skont l-Artikolu 29 tat-Trattat u li jiġu esportati wara l-ipproċessar jew li jiġu inkorporati f'oġġetti oħra li mhumiex fl-Anness I; (c) ċereali, ross, ħalib u prodotti tal-ħalib jew bajd, ilkoll impurtati, meqjusa li huma f’ċirkolazzjoni ħielsa skont l-Artikolu 29 tat-Trattat u li jiġu esportati wara l-ipproċessar jew li jiġu inkorporat f'oġġetti li mhumiex inklużi fl-Anness I. Artikolu 23 Determinazzjoni tar-rifużjonijiet fuq l-esportazzjoni 1. Ir-rifużjonijiet fuq l-esportazzjoni msemmija fl-Artikolu 22 għandhom ikunu ddeterminati abbażi tal-kompożizzjoni tal-prodotti esportati u tar-rati ta’ rifużjoni fuq l-esportazzjoni ffissati għal kull prodott bażiku li l-prodotti esportati jkunu komposti minnu. 2. Għad-determinazzjoni tar-rifużjonijiet fuq l-esportazzjoni, il-prodotti elenkati fil-punti (i), (ii), (iii), (v) u (vii) tal-Artikolu 133(1)(a) tar-Regolament (UE) Nru …/… [COM (2011) 626 finali], li mhumiex elenkati fl-Anness III ta’ dan ir-Regolament, għandhom jiġu assimilati mal-prodotti bażiċi. Artikolu 24 Regoli Orizzontali 1. Ir-regoli orizzontali dwar ir-rifużjonijiet fuq l-esportazzjoni ta’ prodotti agrikoli stabbiliti fl-Artikolu 136(4) tar-Regolament (UE) Nru …/… [COM (2011) 626 finali] għandhom japplikaw għal oġġetti li mhumiex inklużi fl-Anness I. 2. Ir-regoli orizzontali dwar il-garanziji, il-kontrolli, il-verifika u l-penali stipulati fl-Artikoli60, 61, 62 u 65, l-Artikolu 67(1) u (2), l-Artikoli minn 79 sa 87, l-Artikolu 105(2), l-Artikolu 106(1) u (2) u l-Artikolu 108 tar-Regolament (UE) Nru …/… [COM (2011) 628 finali] għandhom japplikaw għall-oġġetti li mhumiex inklużi fl-Anness I. Artikolu 25 Ir-rati ta’ rifużjoni fuq l-esportazzjoni 1. Għandhom jittieħdu miżuri skont l-Artikolu 135 tar-Regolament (UE) Nru …/… [COM (2011) 626 finali] u l-Artikolu 3 tar-Regolament (UE) Nru …/… [COM (2011) 629 finali] biex jiġu ffissati rati għar-rifużjoni fuq l-esportazzjoni tal-prodotti bażiċi. 2. Għall-kalkolazzjoni tar-rifużjonijiet fuq l-esportazzjoni, prodotti agrikoli oħra li huma elenkati fil-punti (i), (ii), (iii), (v) u (vii) tal-Artikolu 133(1)(a) tar-Regolament (UE) Nru …/… [COM (2011) 626 finali] u mhux elenkati fl-Anness III ta’ dan ir-Regolament, idderivati minn prodotti bażiċi jew assimilati magħhom skont l-Artikolu 23(2) għandhom ikunu kkonvertiti fi prodotti bażiċi. Artikolu 26 Esportazzjonijiet ta’ oġġetti speċifiċi li mhumiex inklużi fl-Anness I f’destinazzjonijiet speċifiċi Meta ftehim internazzjonali konkluż mill-Unjoni skont l-Artikolu 218 tat-Trattat jitlob dan, l-awtoritajiet nazzjonali, b’talba tal-parti kkonċernata, għandhom joħorġu ċertifikat li jiddikjara jekk ikunux tħallsu rifużjonijiet fuq l-esportazzjoni fir-rigward ta' prodotti speċifiċi li mhumiex fl-Anness I li jkunu ġew esportati f’destinazzjonijiet speċifiċi. Artikolu 27 Setgħat delegati Il-Kummissjoni għandha tingħata s-setgħa li tadotta atti delegati b'konformità mal-Artikolu 40 li jistabbilixxu: (a) regoli dwar id-definizzjoni u l-karatteristiċi ta’ prodotti li mhumiex fl-Anness I li għandhom jiġu esportati u tal-prodotti agrikoli użati għall-manifatturar tagħhom; (b) regoli dwar il-kalkolazzjoni tar-rifużjonijiet fuq l-esportazzjoni għall-prodotti agrikoli elenkati fil-punti (i), (ii), (iii), (v) u (vii) tal-Artikolu 133(1)(a) tar-Regolament (UE) Nru …/… [COM (2011) 626 finali], esportati wara l-ipproċessar fi prodotti li mhumiex imniżżla fl-Anness I; (c) regoli dwar il-prova tal-kompożizzjoni tal-prodotti esportati li mhumiex fl-Anness I; (d) regoli dwar prova ssimplifikata tal-wasla fid-destinazzjoni fil-każ ta’rifużjonijiet differenzjati skont id-destinazzjoni; (e) regoli li jirrikjedu dikjarazzjoni tal-użu ta’ ċerti prodotti agrikoli importati; (f) regoli dwar l-assimilazzjoni ta’ prodotti agrikoli li huma elenkati fil-punti (i), (ii), (iii), (v) u (vii) tal-Artikolu 133(1)(a) tar-Regolament (UE) Nru …/… [COM (2011) 626 finali], u li mhumiex elenkati fl-Anness III ta’ dan ir-Regolament, mal-prodotti bażiċi u dwar id-determinazzjoni tal-kwantità ta' referenza għal kull prodott bażiku; (g) regoli dwar l-applikazzjoni għaċ-ċertifikati msemmija fl-Artikolu 26 u dwar il-ħruġ tagħhom; (h) regoli dwar l-applikazzjoni ta’ regoli orizzontali dwar ir-rifużjonijiet fuq l-esportazzjoni ta’ prodotti agrikoli, adottati skont l-Artikolu 139 tar-Regolament (UE) Nru …/… [COM (2011) 626 finali], għall-oġġetti li mhumiex inklużi fl-Anness I; (i) regoli relatati mal-applikazzjoni tar-regoli orizzontali dwar it-titoli, il-kontrolli, il-verifika u l-penali, adottati skont l-Artikolu 64 (1), l-Artikolu 66 (1), l-Artikolu 67 (3) u l-Artikolu 88 (1) tar-Regolament (UE) Nru …/… [COM (2011) 628 finali], għall-prodotti li mhumiex inklużi fl-Anness I. Artikolu 28 Setgħat ta’ implimentazzjoni Il-Kummissjoni għandha, permezz ta’ atti ta’ implimentazzjoni, tadotta miżuri neċessarji dwar: (a) l-applikazzjoni tar-rati ta’ rifużjoni fejn il-karatteristiċi tal-komponenti tal-prodotti msemmija fil-punt (c) u tal-prodotti li mhumiex inklużi fl-Anness I għandhom jitqiesu fil-kalkolu tar-rifużjonijiet fuq l-esportazzjoni; (b) il-kalkolu tar-rifużjonijiet fuq l-esportazzjoni għal: (i) prodotti bażiċi; (ii) prodotti derivati mill-ipproċessar ta’ prodotti bażiċi; (iii) prodotti assimilati mal-prodotti msemmija fil-punt(i) jew (ii); (c) l-assimilazzjoni tal-prodotti msemmija fil-punt (b)(ii) u (iii), li huma elenkati fil-punti (i), (ii), (iii), (v) u (vii) tal-Artikolu 133(1)(a) tar-Regolament (UE) Nru …/… [COM (2011) 626 finali], u li mhumiex elenkati fl-Anness III ta’ dan ir-Regolament, mal-prodotti bażiċi; (d) id-determinazzjoni tal-kwantità ta' referenza ta’ kull wieħed mill-prodotti bażiċi li jservu bħala bażi għad-determinazzjoni tar-rifużjonijiet fuq l-esportazzjoni, abbażi tal-kwantità tal-prodott effettivament użata fil-manifatturar tal-prodotti esportati jew fuq bażi fissa, kif stabbilit fl-Anness II; (e) l-immaniġjar taċ-ċertifikati msemmija fl-Artikolu 26; (f) it-trattament tal-għajbien ta’ prodotti u t-telf fil-kwantità matul il-proċess tal-manifatturar u t-trattament tal-prodotti sekondarji; (g) il-proċeduri dwar id-dikjarazzjoni u l-prova tal-kompożizzjoni tal-oġġetti esportati li mhumiex imniżżla fl-Anness I meħtieġa għall-implimentazzjoni tas-sistema ta' rifużjoni tal-esportazzjoni. (h) l-applikazzjoni tad-dispożizzjonijiet orizzontali dwar ir-rifużjonijiet fuq l-esportazzjoni għall-prodotti agrikoli adottati skont l-Artikolu 140 tar-Regolament (UE) Nru …/… [COM (2011) 626 finali] għal rifużjonijiet fuq l-esportazzjoni għal oġġetti li mhumiex imniżżla fl-Anness I; (i) l-applikazzjoni tad-dispożizzjonijiet orizzontali fuq il-garanziji, il-kontrolli, il-verifika u l-penali adottati skont l-Artikolu 64(2), l-Artikolu 66(2), l-Artikolu 67(4) u l-Artikolu 88(2) tar-Regolament (UE) Nru …/… [COM (2011) 628 finali] għal rifużjonijiet fuq l-esportazzjoni għal prodotti li mhumiex inklużi fl-Anness I. Dawk l-atti ta’ implimentazzjoni għandhom jiġu adottati skont il-proċedura tal-eżami msemmija fl-Artikolu 42(2). Taqsima II Ċertifikati ta’ rifużjoni Artikolu 29 Ċertifikati ta’ rifużjoni 1. Ir-rifużjonijiet fuq l-esportazzjoni ta’ prodotti agrikoli inkorporati fi prodotti li mhumiex fl-Anness I jingħataw meta tkun tressqet applikazzjoni għar-rifużjonijiet fuq l-esportazzjoni u meta jitressaq ċertifikat tar-rifużjoni li kien validu fil-mument tal-esportazzjoni. L-esportaturi ż-żgħar li japplikaw għal ammonti limitati li ma jipperikolawx il-konformità mal-limitazzjonijiet baġitarji għandhom jiġu eżentati mill-preżentazzjoni ta’ ċertifikat ta’ rifużjoni. Dawk l-eżenzjonijiet ma jaqbżux l-ammont globali allokat għall-esportaturi ż-żgħar. 2. L-Istati Membri joħorġu ċertifikat ta’ rifużjoni għal kull min japplika għal ċertifikat tar-rifużjoni li jkun stabbilit fl-Unjoni, irrispettivament mill-post fejn ikun stabbilit l-applikant. Iċ-ċertifikati tar-rifużjoni ikunu validi fl-Unjoni kollha. Artikolu 30 Ir-rati ta’ rifużjoni applikabbli 1. Skont l-Artikolu 23(1), ir-rifużjonijiet tal-esportazzjoni fuq il-prodotti li mhumiex inklużi fl-Anness I għandhom jiġu kkalkolati u mogħtija fuq il-bażi tar-rati tar-rifużjoni għal prodotti bażiċi inkorporati f’dawk il-prodotti li mhumiex inklużi fl-Anness I. 2. Ir-rata tar-rifużjoni li